מהו התוף במכונת הכביסה? התוף הוא מיכל המתכת שבו אנו מניחים את הבגדים, בשלב הכביסה התוף מסתובב בנחת ובכך משפשף את הבגדים זה בזה לצורך הכביסה, בשלב הסחיטה התוף מסתובב מהר מאוד וכך המים עפים מהבגדים דרך החורים שבתוף - החוצה, אל הדוד - שהוא מיכל הפלסטיק העוטף את התוף, להתחיל את המסע המופלא אל הביוב.
כעת נפרט שתי סוגי בעיות:

התוף מסתובב במהירות רגילה ולא עובר לסיבוב מהיר של סחיטה
מה לעשות כאשר התוף מסתובב במהירות רגילה ולא נכנס למהירות סחיטה.
לפעמים גם נראה שהוא מתחיל לבצע סחיטה ואז הוא מתייאש ונעצר.
דבר כזה יכול לקרות בגלל שיש בתוף שמיכה או מגבות רבות שסופגות הרבה מים, והמכונה "מרגישה" שסיבובי סחיטה יגרמו לאיבוד האיזון בגלל המשקל הרב של המים שבכביסה, הפתרון במקרה זה הוא להוציא את השמיכה או חלק מהמגבות מהמכונה.
ישנם מכונות שיש להם תוכנית יעודית למצעים (פגשתי בדגמים של LG) והיא מיועדת לדברים כאלו.
אז נסו ואולי הכל יסתדר.

התוף לא מסתובב בכלל
התוף של מכונת הכביסה לא מסתובב, מה אני יכול לעשות לשיפור המצב? (חוץ מלהתקשר לטכנאי.)
ישנם כל מיני סיבות לכך שהתוף לא מסתובב, אנו נביא כאן שלוש סיבות נפוצות שאפשר לנסות לטפל בהן לבד, הראשונה פשוטה למדי, השניה קצת יותר קשה לטיפול.
דבר ראשון נבדוק אם התוף מסתובב כאשר אנו מסובבים אותו עם היד, אם לא, או שממש קשה - נעבור ישר לבדיקה שבפרק 3.
אם הוא מסתובב בקלות עם היד - נתמקד בשתי הבדיקות הראשונות - פחמים וחגורה.

נקדים ונאמר שבדיקות אלו לא שייכים לבעלי מכונת LG מהשנים האחרונות, החברה הזו פיתחה פתרון מסוים לסיבוב התוף, שבו אין את שתי התקלות שנזכיר, ויש להם 10 שנים אחריות על המנוע, אז אם לא עברו 10 שנים - פשוט תתקשרו אליהם.

לרוב החברות (נכון לזמן כתיבת המאמר) (עידכון קיץ תשפ"ג: בכמה חברות אימצו חלקית את העקרון של LG ואין במנוע שלהם פחמים, אבל החגורה עדיין קיימת):
בדיקה ראשונה - האם הבעיה בחגורה
ננתק את המכונה מהחשמל ונלך אל מאחורי המכונה, שם נפתח את הגב של מכונת הכביסה.
(לצערנו ישנן חברות שאי אפשר לפתוח את הגב של המכונה, לפחות בחלק מהדגמים, כמו אלקטרה וסוזוקי, בהמשך אתייחס אליהם, טיפול בבעיה זו בחברות אלו מיועד למתקדמים)
אחרי שפתחנו את הגב נראה מין עיגול שנראה כמו הגה גדול (נקרא "גלגל תנופה")
ונראה את הקצה של המנוע שמציץ מתחת לדוד - (הקצה של המנוע נראה כמו גליל עם חריצים, כפי שהסברנו - הדוד הוא מיכל הפלסטיק שבתוכו נמצאת הכביסה)
כמו שרואים בתמונה את הגלגל ואת קצה המנוע יחד אמורה להקיף חגורה, כשהבליטות שישנם בחגורה נכנסות לחריצים שבקצה המנוע. כאשר המנוע מסתובב, הוא מסובב את החגורה שמסובבת את גלגל התנופה , הגלגל מחובר לתוף שבתוכו הבגדים, והעסק רץ.
נראה שהחגורה לא נקרעה או נפלה, אם החגורה מתוחה במקומה נעבור לחלק 2 - בדיקת המנוע והחלפת פחמים, דבר זה מיועד למתקדמים.

אם החגורה לא מתוחה במקומה - נחפש אותה ונמצא אותה, ונבדוק אותה, אם היא שלימה - אולי זה סתם אירוע חד פעמי, ואנו יכולים להלביש אותה בחזרה.
נלביש את החגורה כאשר הבליטות והחריצים כלפי פנים והצד החלק שעליו יש בד"כ כיתוב כלפי חוץ, קודם נלביש על גבי המנוע, ואחר כך על הגלגל, היא צריכה להיות ממש מתוחה ולכן קצת קשה להלביש אותה על הגלגל, נעשה זאת כך: אחרי שהלבשנו על קצה המנוע נצמיד את החגורה לגלגל באמצע הגובה שלו, ותוך כדי שאנו מצמידים את החגורה לאט לאט נסובב את הגלגל עד שתמתח על כולו.
אמנם, הגיוני שהחגורה נפלה כי היא התארכה מעט, ואז התקלה תחזור כעבור חודש חודשיים או פחות או יותר.

במקרה שהתקלה חוזרת, או במקרה שהחגורה נהרסה - ניקח את החגורה לחנות חלפים ונבקש חגורה מתאימה, ישנם המון סוגי חגורות, על החגורה רשומים מספרים ואותיות שמבטאים את אורך החגורה, גמישותה, ואת עובי הבליטות ומספרם, הרוחב של החגורה פחות קריטי. תנו למוכר למצוא לכם חגורה מתאימה. ואז נלביש אותה כמו שכתבנו לעיל.
בד"כ המוכרים לא ידעו על סמך הדגם של המכונה את סוג החגורה, דבר זה יודעים אצל היצרן, ולקנות שם חלקים זה לא זול בכלל. (דוגמא קטנה - חיישן של מקרר בחנות חלפים עלה לי 60 ₪, אצל החברה ביקשו על אותו חיישן- 250 ₪)

החלפת חגורה בדגמים שלא נפתחים מאחורה -
מיועד למתקדמים
במכונות שאי אפשר לפתוח את גב המכונה מאחור, הסיפור הוא מורכב יותר ומיועד לאנשים עם כישורים טכניים, אני מאוד מקווה שתצליחו, תקראו ותתרשמו אם זה מתאים לכם לפני שמתחילים.
אחרי שהוצאנו את המכונה מהחשמל נפתח את המכסה העליון של המכונה (בשביל כך צריך לפתוח ברגים מאחורי המכונה שמחזיקים אותו, ולמשוך את המכסה אחורה) משם נוכל לבדוק האם החגורה נפלה, אם כן - נוציא אותה, לפעמים קשה להוציא אותה בגלל בעיות גישה, ונצרך לפרק חלקי בטון, חבל שהחברות הללו לא בנו את המכונה בצורה יותר הגיונית.
הקושי הוא איך להצליח להלביש את החגורה על גבי גלגל התנופה כאשר אין לנו גישה אל רובו.
איך נלביש את החגורה החדשה?
נשכיב את המכונה על הצד ונעבוד מן התחתית הפתוחה של המכונה, נלביש את החגורה על קצה המנוע מלמטה, נחבר עם שני אזיקונים במרחק שני ס"מ אחד מהשני את החגורה לגלגל התנופה כשהחריצים של החגורה צמודים על הגלגל, ונסובב את הגלגל עד שהחגורה תתלבש על כל הגלגל, ואז מסובבים בחזרה את הגלגל לגישה נוחה לאזיקונים ונחתוך בזהירות גדולה את האזיקונים. (זהירות ! אם נשאיר אותם שם בזמן ההפעלה – אני משער שתהיה קטסטרופה... ברוך ה' לא ניסיתי...)

בהצלחה רבה!

ולסיום - למי שרוצה לדעת יותר
מה החילוק בין מנוע של מכונת כביסה LG לשאר החברות?
תשובה: שני הבדלים מרכזיים: א. ב LG המנוע יושב סביב לציר של התוף ומסובב את התוף ישירות. בשאר החברות המנוע יושב מתחת לציר של התוף ומסובב את התוף באמצעות חגורה.
ב. בLG אין במנוע חומר מתכלה, כמו שכתבנו כבר בזמן האחרון עוד כמה חברות הצטרפו בכמה שנים של איחור.
בגלל הנקודה השנייה התחילו LG וחברות נוספות לתת 10 שנים אחריות על המנוע.
אבל בLG יש את היתרון שאין תקלות בחגורה.
והנה תמונה של מנוע LG .
השוו אותו לגלגל התנופה של חברת סימנס

אפשר לשאול שאלות בפורום ואשתדל בלנ"ד לענות.