מיחם של שבת קודש לא מתפקד כראוי, מה נוכל לעשות?
הקדמה קצרה:
ראשית, בטח תשמחו לדעת שהמיחם קיים כבר קרוב לאלפיים שנה, המיחם מוזכר כבר במשנה הקדושה (שבת ג,ג ג,ה) והוא שילוב של המילה "מים" עם המילה "חם" רק שבעבר מסתבר שהוא לא עבד על חשמל.
ועכשיו לענייננו
יש לציין שהמדריך מיועד לבעלי מיחם שבת סטנדרטי עם ברז סטנדרטי כזה:
ישנם מיחמים עם לחצנים חשמליים ליום חול ולחצן משאבה לשבת, הם מסובכים יותר ונעזוב אותם לנפשם.

נציין שגם בקרב המיחמים הפשוטים ישנם שני סוגים של מיחמים: עם גוף חימום גלוי (שרואים בתוך המיחם את הצינורות שהם הגוף חימום) ועם גוף חימום נסתר. (שהצינורות הללו לא נראים בתוך המיחם, הם מתחת למיחם) נשתדל בעזר ה' להתייחס לשניהם.
והנה בתמונה: מימין - גוף חימום נסתר, משמאל - גלוי

כעת נעבור על תקלות שונות שאפשריות במיחם:

תקלה א' - התרמוסטט קפץ באופן חד פעמי.
פעמים רבות קורה שהמיחם לא נדלק בגלל שהתרמוסטט קפץ, הסיבה לכך שהתרמוסטט קפץ היא שבשימוש הקודם המים במיחם נגמרו ולכן המיחם התחמם והתחמם יותר מהרגלו עד שהתרמוסטט קפץ והתנתק.
כדי שגוף החימום לא יהרס בגלל חום גבוה מידי - שמו חכמי אומות העולם תרמוסטט לידו, שכאשר גוף החימום מתחמם מידי התרמוסטט קופץ, זרם החשמל מפסיק וגוף החימום ניצל מנזק.
כל שעלינו לעשות ללחוץ על הכפתור שמחזיר את התרמוסטט למצב פעולה.
הכפתור בגוף חימום נסתר יכול להיות בתחתית המיחם - בדרך כלל בצבע אדום (בתמונה),
בגוף חימום גלוי כנראה שנמצא אותו בצד המיחם בצורת פלוס. כזה:
בדרך כלל ישנה מדבקה על המיחם שמסבירה מה לעשות.

כעת נחמם מים במיחם ונבדוק האם הוא פועל כראוי ומגיע לרתיחה, אם כן - מצוין, הבעיה נפתרה, אם הוא קפץ פעם נוספת כאשר יש מים בתוכו - כאן התקלה צריכה טיפול משמעותי יותר.

תקלה ב' - התרמוסטט קופץ פעם אחר פעם
אם הלחיצה עוזרת להדלקה אבל התרמוסטט חוזר וקופץ בחימום - כאן ישנם כמה אפשרויות
א. ריבוי אבנית - מישהו הציע לי סברא הגיונית, שכאשר יש המון אבנית, המים פחות מתחממים בגלל האבנית שבמיחם, והתרמוסטט ממהר לקפוץ כי הוא סמוך לגוף חימום, ננקה את האבנית, אולי הוא צודק.
ב. תקלה בתרמוסטט - עלינו להחליף תרמוסטט - פותחים את התחתית , מצלמים במצלמה דיגיטלית את מערכת החוטים, כדי שלא תקרה לנו טעות. מוציאים את האומים המחזיקים את התרמוסטט (מתחילים עם פלייר, ממשיכים עם היד) שולפים עם פלייר את החוטים הנכנסים ולוקחים אותו להחלפה בחנות.
בחלק מסוגי התרמוסטטים
לפעמים צריך ליישר את הזרועות של התרמוסטטים (הישן והחדש) כדי להעביר את הברזל שמחזיק את התרמוסטט מהישן לחדש.
בתמונה - התופסן אחרי שהוצא מהתרמוסטט הישן, ולידו התרמוסטט.
אמנם אם התרמוסטט הוא עם לחצן בצורת פלוס שנמצא בצד - כדאי להתייעץ עם בעל החנות חלפים איך ומה לעשות (אני לא זוכר שהחלפתי כזה ללא החלפת גו"ח.)
והנה תמונה שלו ותודה לאתר אביקל
ג. ישנה אפשרות נוספת והיא התחדשה לי בזמן האחרון, החלפתי תרמוסטט במיחם, ולפליאתי גם התרמוסטט החדש קפץ, שי, המוכר הנמרץ של אברהמי גאולה (מלאכי 11), אמר לי שבמיחם עם גוף חימום נסתר יכולים להיוצר סדקים בתחתית המיחם, , והדבר גורם לחימום יתר של תחתית המיחם, (כנראה קשור ללחץ אויר) עד שהתרמוסטט מתחמם מאוד והמים לא מתחממים .
איך נזהה את הסדקים? לאחר שניקינו את האבנית נראה בתוך המיחם בתחתית כמין כתמים שחורים והם מחוספסים.

לדבריו אין מנוס מהשלכת המיחם לפח, כי בהמשך עלול להיוצר קצר. בגלל שזו תקלה מצויה הוא ממליץ לקנות מיחם עם גוף חימום גלוי.
אשמח לעוד מידע בעניין מהקוראים הנכבדים.

נ.ב. שי - בחור לעניין, תמיד תיראה אותו עם שני פלאפונים וגם עם טלפון, שלושתם פתוחים עם לקוחות וספקים, ותוך כדי מדבר עם הלקוח שמולו בחנות, ובאורח פלא הוא מתייחס לכולם וזוכר את כולם, מה אמר למי וכמה... אבל זה נושא אחר למדריך נפרד...

תקלה ג' - התרמוסטט לא קפץ אבל המכשיר פשוט לא נדלק
דבר ראשון נוודא שהשקע תקין (נפעיל בו קומקום וכדומה).
אם השקע תקין - כנראה שחלק כלשהוא במכשיר הלך, נוציא את המיחם מהחשמל כמובן, נהפוך את המיחם ונפתח את התחתית ונבדוק אם כל החוטים שלמים, אם יש חוט שרוף עד שהוא מנותק - גילינו את התקלה.
אם לא - נעבור עם רב מודד ונבדוק רציפות בתרמוסטט, וכן במתגים בשעה שהם לחוצים כאילו הם במצב הפעלה. אם אין רציפות נחליף את החלק התקול.
בתמונה: בדיקת רציפות בתרמוסטט (הורדתי את המוט האדום מהתרמוסטט לצורך הצילום)
אם עדיין לא אותרה התקלה - אולי התקלה בתקע, אם ניתן לפרק - נפרק אותו ונבדוק אם הכל בתוכו תקין. אם לא ניתן לפרק כנראה שלא זו התקלה. יכולה להיות תקלה בכבל, בדוק רציפות מהתקע עד סוף הכבל.

תקלה ד' - המיחם נדלק ולא מתחמם
אם יש אור במתגים אבל המיחם לא מתחמם נבדוק שיש בשקע של הבית זרם משמעותי שמספיק לחימום ולא רק לאור - על ידי שנשים קומקום ונבדוק שהוא מחמם.
אם מתחמם - לאחר שוידאנו שהמיחם לא בשקע נפתח את התחתית של המיחם ונראה אם כל החוטים שלמים ובמקומם.
אם כן - כנראה תקלה בגוף חימום, (ליתר בטחון נבדוק עם רב מודד אם יש התנגדות, אם ישנה תקלה אמור להראות שיש נתק באחד מגופי החימום - OL)
אם יש נתק (OL) - מיחם גוף חימום נסתר - נשים את המיחם בפח.
גוף חימום גלוי - ניתן להחליף את גוף החימום, ולכן נצלם מכמה זויות את מערכות החוטים שבתחתית המיחם,
לאחר מכן נפתח את האום הענק שמחזיק את גוף החימום , על גוף החימום ישנו בדרך כלל צינור דק שמחובר לתרמוסטט, מחליפים את הגוף חימום עם התרמוסטט, נוציא את החוטים של הגוף חימום והתרמוסטט ממקומם ונחליף הכל, כיון שצריך להקפיד על אותו וואט בגוף החימום, כדאי לקחת את הגוף חימום (או את המיחם כולו) לחנות החלפים.
לא תמיד משתלם כלכלית להחליף גוף חימום, לפעמים עדיף לקנות מיחם חדש, אבל נראה לי שבדרך כלל כן, כדאי לברר מראש.

בהצלחה רבה.
המדריך הוכן קצת בחפזון, אם יש משהו לא מובן אשמח לשאלות והערות.
ולא לשכוח לומר - לכבוד שבת קודש!