תנור מקצר
תקלה מצויה בתנורים הוא תנור מקצר (בלשון מקצועית ומדוייקת יותר- זליגה, אבל לא נסבך אתכם ) - שהפחת נופל ואיתו החשמל בכל הבית, לפעמים ברגע שהכנסנו לשקע. לפעמים בהפעלה, ולפעמים רק אחר כמה דקות של חימום.
כיצד נאתר ונפתור את התקלה בעזר הבורא?
ראשית אם התנור לא עבד זמן רב (או בתנור דו תאי התא הזה לא עבד זמן רב), יש לעבור למדריך "תנור שמקצר לאחר שלא עבד זמן רב"
אם זה לא המקרה נמשיך
ברוב מוחלט של המקרים הבעיה היא באחד מגופי החימום.
הסברנו כבר לגבי מכונת הכביסה את המבנה של גוף החימום ומדוע הוא עלול להתחיל לקצר.
לכל תנור ישנם שני גופי חימום לפחות, אחד למעלה (פעמים רבות ניתן לראות אותו בתוך תא התנור) ואחד נסתר מלמטה. לתנורים רבים יש גופי חימום נוספים - לגריל, לטורבו, ולפלטת שבת.
איך נאתר באיזה מגופי החימום התקלה?
ראשית, במקרה שהקצר נעשה אחר מספר דקות של חימום, יש לבדוק כמה דקות מרגע שהתנור מתחמם נוצר הקצר, בהמשך יובן למה.
ננתק את התנור מהחשמל(!...)
כמו כן בגלל שיכול להיות קצר מומלץ לעשות זאת בשעות האור ולנתק מחשבים ומכשירי חשמל שונים כמו מקרר ומזגן, במקרה של ניתוק המקרר אני מבקש מבעל הבית שיתלה מודעה על המקרר שהוא מנותק, כדי שלא נשכח לחבר אותו בסוף, מה שעלול לגרום להפשרת כל הקרטיבים שבמקפיא...
נפתח את הגב האחורי של התנור ושם נראה את החוטים המחוברים לגופי החימום השונים.
הנה חוטים מחוברים לגוף חימום.
הם מחוברים באמצעות" נעל קבל"
ניתן להפריד בין הנעל קבל לגוף חימום עצמו באמצעות טסטר או פלייר.
נצלם את אופן החיבור של גוף החימום העליון או נכתוב את הצבעים של החוטים מימין לשמאל, ננתק את החוטים מגוף החימום, נכסה את כל חוט בחומר מבודד (אפשר שקית ניילון קטנה או דבק חשמל - איזולירבנד) שלא יגעו אחד בשני ולא בגוף התנור, נסגור את המכסה ונפעיל את התנור.
את החוט הצהוב ירוק (הארקה) אין צורך לנתק.
אם כעת אין קצר - נמתין את כמות הדקות שתבטיח לנו שבאמת אין קצר, לוודא שגילינו את התקלה.
אם יש קצר - נחזיר את החוטים למקומם בדיוק כמו שהיו. וכעת נעשה את אותו הדבר לגוף חימום אחר, עד שנגלה את גוף החימום הבעייתי.
אחרי שגילינו את התקלה נוציא את גוף החימום ממקומו.
איך מוציאים את גוף החימום? בדרך כלל מימין ומשמאל לחוטים שהוצאנו ישנם שני ברגים (לפעמים הם מסתתרים בתוך מין צמר שמכסה את תא התנור.)
לפעמים בגוף חימום עליון ישנם ברגים גם בתוך תא התנור, או תופסנים שונים, כמו מוט מתכת שמחובר לגוף חימום ומתחבר לדפנות התנור, תסתכלו עם פנס בתוך התא ותחפשו מה מחבר אותו, אתם תראו כבר. גוף חימום תחתון בתא תחתון לפעמים דורש לפרק את תחתית התנור תלוי בדגמים ובחברה.
את גוף החימום של הטורבו יותר קשה בדרך כלל להוציא, ואם אין לכם צורך בו בשימוש בתנור תוכלו במקום להחליף אותו להשאיר אותו בתנור מנותק ולבודד את החוטים היטב.
אחרי שהוצאנו את גוף החימום החוצה נבדוק אותו בעין , אם רואים עליו סימני שבירה או שריפה או עקמומיות ניפוח, כל דבר משונה נחליף אותו בחנות חלפים נבקש מהמוכר גוף חימום כמותו.
אם בסך הכל הוא נראה תקין בריא ושלם - אולי בכל זאת רק נכנסה לחות לתוכו ונוכל לייבש אותו. נכניס את גוף החימום למקומו בחזרה, נחבר את החוטים של גוף החימום למקומם ונמשיך ל"תנור שמקצר לאחר שלא עבד זמן רב"
אבל אם התקלה חוזרת ונכנסת לחות לגוף החימום כל כמה ימים - כדאי להחליפו.

במקרה שגוף החימום החדש מקצר בהפעלה הראשונה - כנראה הוא שכב במחסן הרבה זמן ונכנסה אליו לחות, הפתרון בעזר ה' כאן.

בהצלחה רבה!