מכונה מקצרת
כאשר מכונת הכביסה מפילה בכל הפעלה את הפחת בבית, פעמים רבות מקור התקלה הוא גוף החימום שנמצא במכונה ותפקידו לחמם את המים.
גוף החימום (במכונת הכביסה) הוא צינור שבתוכו עובר סליל בצורת ספיראלה , הסליל עשוי מחומר מסוים שהבורא טבע בו התנגדות מסוימת למעבר חשמל מה שגורם לכך שכאשר עובר בו זרם חשמלי הוא מתחמם.
הנה תמונה של גוף חימום שבור, וניתן לראות את הסליל עובר בתוכו.
בין הצינור לסליל ישנו חומר מבודד (בתמונה - בצבע לבן).
אם משום מה הבידוד לא מבודד, כגון שהצינור החיצוני נוגע בספיראלה הפנימית או שנכנסה רטיבות לתוך הצינור - נוצרת זליגה של זרם חשמלי לכל מכונת הכביסה וכדי להגן עלינו הפחת קופץ וכל החשמל שבבית נופל. (נשתמש בלשון העם "קצר" למרות שזה לא כל כך מדויק.)
ובכן, כאשר נוצר קצר כזה מחמת מכונת הכביסה החשד הראשוני נופל על גוף החימום. כי בו ישנה סבירות גבוהה לתקלה זו.
איך נוודא זאת?
מראש אני אומר שהמדריך לא מיועד לציבור הרחב, אלא למתאימים לכך, מומלץ לקרוא הכל ואז להחליט אם זה מתאים לכם.
נקודה נוספת - אנו מדברים על מקרה שבו החשמל נפל מספר פעמים ברציפות בכל פעם שהפעלנו את המכונה או חיברנו לשקע, ולא לפעמים כן נפל ולפעמים לא נפל. (אם לפעמים לא נופל צריך לקרוא לטכנאי, ואני מאחל לו בהצלחה...)
נוציא את התקע מהחשמל.
נפתח את הגב האחורי של מכונת הכביסה, ראשית נבדוק במבט כללי אם אין נזילת מים בתוך המכונה, שגם היא יכולה לגרום לקצר , אם לא נראה שישנה נזילה נעבור לבדוק את גוף החימום.
נחפש בתחתית הדוד את גוף החימום , אם לא ניתן לפתוח את הגב האחורי של המכונה, או שלא רואים את גוף החימום (ישנן חברות שהגישה לגוף חימום היא מקדימה - נכון לתחילת התשפ"ג - בוש סימנס קונסטרוקטה, לפחות בחלק מהדגמים ואולי עוד חברות) אזי צריך להגיע לגוף חימום מלמטה ואני חושב שכדאי לקרוא לטכנאי כי לא נאריך בזה כאן.
אחרי שנפתח את גב המכונה בדרך כלל זה מה שנראה:
תמונה 2
גוף החימום מסומן בעיגול אדום.
(כאן צולמה מכונת כביסה LG , בדרך כלל המנוע נראה קצת אחרת, אבל גוף החימום תמיד בנקודה הכי נמוכה )
בתחילה נצלם את סדר החוטים כדי שנדע איך להחזיר אותם (למרות שגם אם נהפוך את שני החוטים הקיצוניים זה לא נורא, בכל זאת עדיף לעשות כך כדי שנדע איך בדיוק הכל היה מחובר, איפה היתה הארקה והחיישן וכו')
כדי לוודא שאכן גוף החימום הוא זה שמקצר , ננתק מהגוף חימום את שני החוטים הקיצוניים - החוט הכי ימני והחוט הכי שמאלי המחוברים אליו הם אמורים להישלף במשיכה (בתמונה הבאה - הם בצבעים צהוב ואדום - מספר 1)
תמונה 3 : 1 - חוטי חשמל, 2 - אום הידוק (בתמונה יש עליו הארקה) 3 - חיישן
נודא שהחוטים שניתקנו לא נוגעים בשום דבר , נחבר את המכונה לחשמל ונפעיל אותה על אותה התוכנית שעשינו כאשר היא קיצרה וכך נבדוק אם גם הפעם היא מקצרת.

אם הפעם היא לא מקצרת עלינו בחסד ה' על התקלה. (יכול להיות שהמכונה תסמן כעת על תקלה שמראה שישנה בעיה בחימום)
[אם היא ממשיכה לקצר - נקרא לטכנאי.]
נוציא את המכונה מהחשמל, וכעת עלינו להחליף את גוף החימום,
נפתח את האום (מספר 2 ) כמעט עד הסוף, וניתן לו מכות קלות כדי שהבורג יכנס לתוך גוף החימום והאום יצמד לגוף חימום.
(בתמונה יש גם חוט צהוב ירוק ששיך להארקה על גבי האום לא בכל מכונה זה כך. במקרה שבתמונה ישנם שני אומים זה על זה יש לפרק את האום החיצוני לגמרי להוציא את חוט ההארקה ולפתוח את האום החיצוני כמעט עד הסוף ואז להכות עליו עד שיכנס כנ"ל )
כעת נוציא את החיישן ממקומו (בתמונה הוא עם חוטי תכלת - מספר 3) פשוט למשוך אותו החוצה מתוך הגוף חימום הוא נראה ככה אחרי שהוצאנו:
(https://www.dubin.co.il/sg_product~BO1900~154~8863.htm).
וכעת נמשוך בכח את גוף החימום החוצה, צריך כח. והוא יצא החוצה.
לפעמים יצאו איתו לכלוכים, בדים וכו' נבדוק דרך החור שנקי בפנים ולא נשארו בדים (אפשר להצמיד פנס לדוד, האור בדרך כלל חודר דרך הפלסטיק ונוכל לראות מה קורה בפנים דרך החור שבו ישב הגוף חימום)

- כמובן שאסור להפעיל את המכונה כעת, כשהיא ללא הגוף חימום, יהיה שיטפון מהחור שבו ממוקם גוף החימום, לכן כדאי לעדכן את בני הבית לא להפעיל את המכונה עד שאנו חוזרים מהחנות...
  נלך לחנות חלפים שם נבקש אותו גוף חימום בדיוק.
  הערה: לפעמים גופי חימום מקצרים בשימוש הראשוני בגלל לחות שנותרה בחומר הבידוד, מומלץ לבקש מהמוכר בשעת הקניה בחנות לבדוק שהוא לא מקצר. [לטכנאים ישנו פתרון אחר לבעיה, בגלל הסיכון שבו אני מעדיף לא לפרסמו.]
  נחזור לביתנו החביב, נפתח את האום (2) של גוף החימום החדש כמעט עד הסוף (אם צריך לחבר את ההארקה כמו הדגם שבתמונה - נפתח עד הסוף, נלביש את ההארקה ונחזיר מעט את האום), נכניס את גוף החימום בכח, אפשר למרוח סבון כלים על הגומי כדי שיחליק ביתר קלות, אחרי שהכנסנו את גוף החימום נכניס את החיישן (3).
  לפני שנהדק את האום אנו צריכים לוודא שהכנסנו את הגו"ח טוב, נכניס את היד לתוך מכונת הכביסה דרך הדלת הקדמית ונסובב חזק את התוף, אם אנחנו שומעים רעש שלא היה בעבר, בומים חזקים או חיכוך חזק - נצטרך להוציא ולהכניס מחדש את הגוף. כנראה שהוא לא הוכנס במקום המיועד לו כראוי.
  אם אין רעש חריג נסגור את האום, ולסיום נחבר את החוטים (1) מחדש.
  נותר לנו לוודא שאין נזילה. נשפוך מים למכונה דרך הדלת עד שנראה אותם בתוך התוף, ואז נלך לגוף חימום לבדוק שאין נזילה ממנו, אם ישנה נזילה צריך לבדוק אולי הגומי לא הולבש כראוי או האום לא מהודק מספיק.
  והנה מכונה לתפארת. חסד ה' עלינו.

מכונה לא מחממת
במקרה שבו המכונה לא מחממת את המים (עקרת הבית מומחית בזיהוי התקלה באמצעות חוש מיוחד, גברים יכולים לבדוק זאת על ידי נגיעה בדלת מתחת לקו המים כמה פעמים במהלך פעולת המכונה על טמפרטורה גבוהה ולבדוק אם המים חמים יותר ממי ברז)
איך נתמודד? ננתק את המכנה מהחשמל, נוציא את שני החוטים הקיצוניים (בתמונה לעיל - הצהוב והאדום מסומנים 1) ונחבר במקום שבו הם היו את הפרובים של הרב מודד שליט"א על מדידת התנגדות. (הפרוב השחור והפרוב האדום, בבדיקת התנגדות זה לא משנה מי במגע הימני ומי במגע השמאלי)
אם יש נתק (O.L.) צריך להחליף את גוף החימום, כבר הסברנו לעיל איך מחליפים אותו.
אם אין נתק אלא יש עשרות אום - גוף החימום תקין וכנראה שהתקלה מגורם אחר.

בהצלחה רבה ושנזכה שאפילו הגוף שלנו יבער לבורא יתברך ללא תקלות