כאשר אנו שומעים שהמייבש עובד, אבל הבגדים פשוט לא מתייבשים ישנם כמה אפשרויות למקור התקלה, נמנה את חלקן:
תקלה בגוף החימום או בתרמוסטט שעליו.
תקלה בזרימת האויר שבמייבש
תקלה בסיבוב התוף.
בתקלה בסיבוב התוף עסקנו בפרק א', כעת נעסוק במקרה של תקלה בחימום.
יש לציין שהמדריך לא נוגע במייבשים שעובדים על משאבת חום (שאין בהם בכלל גו"ח) אלא נכתב עבור המייבשים הסטנדרטים.
ראשית איך מזהים את התקלה? לאחר עשר דקות מהפעלת המייבש נפתח את המייבש ונבדוק האם האויר בתוכו חם יחסית לאויר שבחדר, אם הוא לא חם יותר - כנראה שיש לנו תקלה בהפעלת החימום.
הסיבה שממתינים עשר דקות היא בגלל שישנם מייבשים שממתינים כמה דקות עד הפעלת החימום, אבל אחרי עשר דקות ודאי כבר החימום אמור לפעול.
אם גילנו שהאויר לא התחמם - עלינו לטפל בתקלה.
הגוף חימום ולידו התרמוסטט נמצאים מאחורה בגב המייבש (לפעמים יש מדבקה שמזהירה מחום על המכסה שעל הגוף חימום). הנה המכסה המסומן לדוגמא באלקטרולוקס - (למייבש זה נצרך ראש מברג בצורת מגן דוד ולהוריד את הפלסטיק הגדול ורק אז את המכסה המסומן):
נוציא את המייבש מהחשמל ואחר כך נפרק את המכסה, וזה לרוב בערך מה שנראה:
הנה תמונה של גוף חימום (הקופסא בצבע כסף ובתוכה יש סלילים, צריך להזהר עליהם ולנהוג בה בעדינות) שעליו תרמוסטט עם לחצן (התרמוסטט מסומן בחץ אדום) .

יש להעיר שישנם מעט מייבשים שבהם גוף החימום נראה שונה.
בדרך כלל התקלה היא בתרמוסטט, התרמוסטט תפקידו לשמור שגוף החימום לא יגיע לטמפרטורה גבוהה מידי. אם גוף החימום מתחמם התרמוסטט קופץ ומנתק את הזרם.
נוציא מהתרמוסטט את החוטים ונבדוק באמצעות רב מודד או רב מודד שהכנו במו ידינו האם ישנה רציפות בתרמוסטט.
(בתמונה תרמוסטט של מיחם, אותו עיקרון)
אם אין רציפות - פעמים רבות צריך רק ללחוץ במרכז התרמוסטט [או שיש בו לחצן, או שיש חור שאפשר להכניס סיכה בתוכו, עד שישמע "תיק" (לפעמים החור סתום במין פלסטלינה)] והעסק חוזר לעבוד. בתרמוסטט ללא לחצן או חור צריך עקרונית להחליף תרמוסטט,
בתרמוסטט שלפנינו ישנם טכנאים שמכניסים סיכה בעיגול שבמרכזו:

(ישנם חברות שליד התרמוסטט ישנו חיישן שמאוד דומה לתרמוסטט - הדרך לדעת זאת היא שהחיישן לרוב בצבע אפור והתרמוסטט בצבע שחור או לבן)

אבל כעת עלינו לגלות למה התרמוסטט קפץ,
יכול להיות שהאויר במייבש מתחמם יותר מידי - וזה יכול לקרות בגלל כמה סיבות: הרשת של הסיבים לא נקייה (זה המקום להמליץ לנקות אותה אחרי כל ייבוש, הצטברות אבק מונעת מהאויר הלח לצאת מה שמאט את פעולת הייבוש)
או הצינור שמוציא את האויר נסתם (במייבש עם צינור)
במייבש קונדנסור (מעבה, שיש במייבש מגירת מים) יש צורך לנקות פעם בכמה שבועות את צלעות הקירור הנמצאות מאחורי דלת שנמצאת בקידמת המיבש בדרך כלל בצד שמאל למטה.
כמו כן התרמוסטט קופץ בגלל שהמנוע לא מסתובב ולכן האויר החם עומד במייבש ולא יוצא ממנו באמצעות המפוח - את התקלה הזו הסברנו בפרק א'.
אם אפשרויות אלו נשללו - יכול להיות שזו בעיה בתרמוסטט, הוא פשוט התחיל לקפוץ מהר מידי - ואז צריך להחליף תרמוסטט.
בתמונה לעיל התרמוסטט מחובר עם ניטים, נחבר לידו את התרמוסטט החדש עם ברגים קטנים תוך תשומת לב שהם לא יתקרבו לסלילים של הגוף חימום, מה שעלול לגרום לקצר, ונעביר את החוטים מהתרמוסטט הישן לחדש.

אם התרמוסטט הראה רציפות - כנראה תקלה בגוף החימום מוציאים את גוף החימום עם צמת החוטים שלו (החיבור בד"כ בתוך המייבש) ומחליפים אותו.

אשמח לשאלות אם משהו לא מובן או שהעסק אצלכם נראה אחרת, בפורום, עם תמונות.

בהצלחה רבה!