תקלה נפוצה - נזילה מהדלת של המכונה.
במקרה של תקלה כזו ישנם לרוב שתי אפשרויות,
הראשונה היא שיש קרע או חתיכה חסרה בגומי האפור שבדלת - בחלק התחתון שלו, אם מצאתם חוסר כזה, תסתכלו עליו בזמן שהמכונה מתמלאת מים ונוזלת אני מניח שגיליתם שאכן משם הנזילה.
השנייה היא שהדלת לא נצמדת כראוי לגומי.

האפשרות הראשונה (והנפוצה יותר) אתם רואים חתך או קרע -
כאן ישנם כמה אפשרויות לבחירתכם.
האפשרות הכי יקרה היא להזמין טכנאי שיחליף לכם את הגומי של הדלת, גם לטכנאי מנוסה זה לוקח זמן, לפעמים (תלוי בדגם) צריך לפרק את כל החלק הקדמי ואפילו חתיכות בטון שישנם במכונה. תוסיפו את המחיר של גומי כזה, הוא לא זול.
אפשרות שניה, יותר זולה - הטכנאי יגיע ויפרק ובמקום לקנות גומי יסובב את הגומי כדי שהקרע יהיה כלפי מעלה, במקום שלא מגיעים המים, לא תמיד זה הכי מוצלח, תלוי בכל מיני גורמים. בכל מקרה כך הוא יחסוך את עלות הגומי.
והאפשרות השלישית - לכו תיקנו שפופרת קטנה של סופר 7 לבן ותמרחו שכבה עבה בצורה יפה במקום, אצלי בבית עובדת מכונה שבגלל קרע שנזל הושלכה לפח, עברה את התיקון הזה ושורדת יפה מאוד ברוך ה'. וזוהי תמונתה.
אין מה להפסיד, גם אם משום מה לא הצליחה ההדבקה - נסו פעם נוספת להדביק, גם ככה האפשרות השניה היא לזרוק את הגומי ולשים חדש.
גם אם החלטתם לפנות לטכנאי כי אתם חוששים להדביק בעצמכם, כדאי להגיד לו שטכנאי אחד המליץ לכם להשתמש בסופר 7 לבן. (אולי גם ספר 7 שקוף יהיה יעיל, לא ניסיתי)

אם אין חור או קרע - כנראה שהדלת לא נצמדת כראוי לגומי, עיברו על הגומי ועל הדלת ותבדקו אם לא נדבקה שם מדבקה שהגיעה מגן מלכי או גן שרה, או מסטיק שחולק בתהילים בשבת.
אין מדבקה או מסטיק? בידקו אולי הדלת רופפת, אם כן - חזקו את הברגים.

למתקדמים - דלת רופפת או דלת נפלה
לפעמים צריך להחליף את הברגים של הדלת שהתרופפו, לדוגמא: אתם רואים שאתם מחזקים ואחרי שבוע שוב מתרופף. מה נעשה?
לפני שאתם מתחילים לעבוד כדאי לעבור על כל הפרטים ולבדוק שיש לכם את כלי העבודה המוזכרים. כמו כן אני ממליץ לעבור על המבדק.
וכעת לעבודה:
לכו עם הברגים הקיימים לחנות עם מבחר ברגים, קנו ברגים קצת יותר ארוכים מהקודמים, עם אומים (יש הגיון בלשים שני אומים על כל בורג ואז כדאי לקנות בורג יותר ארוך). וכעת קצת עבודה.
אנחנו צריכים שהאומים יתפסו את הברגים מתוך חלל המכונה.
נתקו את המכונה מהחשמל.
הגומי שבדלת מחובר לחלק הקדמי של המכונה בדרך כלל באמצעות חישוק מתכת שמחובר אליו קפיץ שסוגר את החישוק והם מצמידים את הגומי למכונה (בתמונה הוא מונח על הרצפה)
יש להוציא את החישוק מתכת באמצעות מברג פס (בזהירות גדולה על הגומי)
כעת נוכל להוריד את הגומי באזור של הציר.
נכניס את האומים אל תוך חלל המכונה, נשים את ציר הדלת על החורים המתאימים, ונהדק עליו את הברגים לתוך האומים היטב. (נצרכת בוקסה מתאימה לאומים, אפשר להחזיק אותה באצבעות ללא ראצ'ט)
אחר כך נחזיר את הגומי, נלביש אותו על המכונה סביב סביב כמו שהיה.
כדי להחזיר את חישוק המתכת כדאי להעזר באדם נוסף (יכול להיות גם הבן הקטן שיחיה ויאריך ימים, כמו בתמונה הבאה) נשים את רוב החישוק במקום המיועד לו, ונבקש מהעוזר שלנו המתוק שיחזיק את מה שכבר הצלחנו לשים, שלא ישתחרר, ואנו נמתח באמצעות מברגים או סכינים לא חדים את החישוק עם הקפיץ, על גבי הגומי.
(קצה הסכין והמברג מתחת לגומי, ומורידים את הצד הקרוב אלינו שבסכין ובמברג כלפי מטה, כך החישוק ימתח על גבי הגומי)
לפעמים זה קצת מסתבך אבל אחרי כמה נסיונות ותפילות לה' (אם המכונת כביסה לא באמבטיה) זה אמור להצליח.
הטיפול הזה מתאים גם לדלת שנפלה לגמרי עם הציר שלה בגלל שהברגים השתחררו.

ולסיום:
שאלה לסדר עיון: למה יש חתיכות בטון במכונת כביסה?
תשובה: מטרתם ליצב אותה בזמן שהיא עושה סיבובים מאוד מהירים, שלא תתחיל לעוף... בגללם מכונת כביסה היא מוצר כבד. (65 קילוגרם בערך)

נ.ב. כמובן שכל התמונות צולמו במצלמה דיגיטלית. ולא באופנים הרחוקים מרצון ה' ואכמ"ל.

בהצלחה!