ראשית, אני מתנצל בפני אנשי אזור החוף שלא מבינים מה נזכרתי ברדיאטור. אבל ירושלמי בלי רדיאטור כירושלמי בלי שלג. (האמת שזה משתנה לפי שכונות, אבל לא ניכנס לניתוחים כלכליים...)
וירושלמי שגילה שהרדיאטור שלו לא מחמם עלול להסתובב ברחובות הקדושים של ירושלים מצוברח, מה שמונע כידוע קבלת נבואה, דבר שכולנו מצפים לו כל העת.
אז כאן ננסה לעזור לו.
השתדלתי לעשות את המדריך כמה שיותר מפורט ועם הרבה תמונות, כי בדרך כלל לא מביאים רדיאטור לטכנאי, וחבל סתם לזרוק אותו. רציתי שהמדריך יתאים לכמה שיותר אנשים וכן לבני ביתם.

ובכן, מה עושים אם חיברתי תנור רדיאטור לחשמל והוא פשוט לא מחמם?
ראשית, קורה שפשוט צריך לסובב את התרמוסטט (העיגול שנמצא על גבי הרדיאטור בדרך כלל מעל המתגים, בתמונה שלפנינו הוא אדום),
כבר נתקלתי במקרה של חוסר מודעות לזה.
אם זה לא עזר, נוודא שהבעיה לא בשקע שבקיר - נשים בשקע שבקיר מכשיר חשמלי אחר שצורך חשמל רב כמו קומקום או מגהץ ונבדוק אם השקע תקין. דבר זה נכון לגבי כל מכשיר חשמלי שלא עובד שכדאי לבדוק את השקע.

כמו כן כדאי לבדוק את הנקודה שבה כבל החשמל נכנס לרדיאטור, פעם ראיתי בחברה כלשהיא שהחוט נחתך מחמת הקיפולים שישנם שם. (אם ראיתם דבר כזה - תלמדו לא לקנות מהחברה הזו, זה מראה על חוסר אחריות.)
אם עד כאן לא עלינו על הבעיה כנראה הבעיה פנימית יותר, ונצטרך לפתוח את הרדיאטור, ונוכל לנסות לגלות בתוכו את הבעיה.
שימו לב! נצרך לצורך איתור התקלה רב מודד.

איך פותחים רדיאטור
איך פותחים רדיאטור? ישנם דגמים רבים, כאן נסביר על הרדיאטור המסורתי.
כמובן ראשית יש לנתק את הרדיאטור מהשקע.
כעת נראה בתמונה באיזו נקודה אנחנו רוצים לחלק את הרדיאטור - המסגרת האדומה.
בדרך כלל המכסה מחובר לגוף הרדיאטור בשני אופני חיבור:
א. ברגים
ב. מסגרת מתכת שתופסת את המכסה והרדיאטור יחד מוחזקת מלמטה עם קפיץ
הברגים מחוברים מלמעלה ולמטה.
מלמעלה, בגג המכסה, ישנו בדגמים רבים מכסה פלסטיק שמסתיר אותם, וצריך פשוט לשלוף אותו ממקומו עם מברג פס, ואז לפתוח את הברגים שתחתיו.
מסגרת המתכת מולבשת על המכסה ומצמידה אותו אל הרדיאטור (בתמונה הקודמת בעצם המסגרת מסומנת בצבע אדום) והיא מוצמדת בעזרת קפיץ שמצמיד את המסגרת, הקפיץ נמצא בתחתית הרדיאטור. תמונה של המסגרת והקפיץ על גבי הרצפה:
עלינו למתוח מעט את הקפיץ עם פלייר (לדוגמא) להוציא את הקפיץ ממקומו ואז נשחרר את המסגרת.
כאשר נפתח את הרדיאטור נעבור לסקור בעין אם ישנם חוטים שרופים או מנותקים, לחוטים חשודים נבדוק רציפות.
אם לא מצאנו בעיה נבדוק את החלקים השונים, בכלליות זה מה שנראה, פחות או יותר.
תמונה כללית:

נתאר את המרכיבים של הרדיאטור כפי המיספור שלהם בתמונה הכללית:

1. התרמוסטט מבפנים.
2. המתגים מבפנים.
3. מפסק בטחון.
4. תרמוסטט בטחון.
5. מגעים לחיבור הגוף חימום.

1. תרמוסטט
תפקידו - לקבוע מידת חום שבה התנור נכבה. בדרך כלל אנו רואים אותו מבחוץ כעיגול ליד המתגים שכאשר מסובבים אותו לכיוונים השונים שומעים 'קליק' מה שמלמד אותנו שהוא חיבר או ניתק מגעים.
נסובב את הטרמוסטט בעיגול החיצוני שיעמוד על טמפרטורה בינונית או גבוהה ואז נבדוק אותו מבפנים על ידי בדיקת רציפות ברב מודד, נשים את הפרובים היכן שהחוט הנכנס והיכן שהחוט היוצא. (בבדיקת רציפות אין נפק"מ לצבעים של הפרובים)
אם אין רציפות - ניקח אותו לחנות להחלפה. כנראה צריך לחפש חנות שבה מתקנים מוצרי חשמל קטנים. כי בחנות כלי עבודה זה לא אמור להיות.
אם ישנה רציפות - נעבור הלאה לחיפוש התקלה

2. המתגים - מספר 2 בתמונה הכללית
תפקיד המתגים להדליק ולכבות את התנור.
לכל מתג נכנס פאזה מהתרמוסטט ויוצא פאזה כדי להדליק את גוף החימום (וגם עבור הנורה שנדלקת בתוך המתג), וכיון שהנורה שבתוך המתג צריכה גם פאזה וגם אפס - נצרך גם אפס לכל מתג, כך הגענו לשישה חוטים לשני מתגים.
נלחץ על המתגים על מצב דלוק ונבדוק אם ישנה רציפות בין לשונית עליון שמאל ללשונית אמצע השמאל. וכן אם ישנה רציפות בין לשונית עליון ימין ללשונית אמצע ימין. (את החוטים לפעמים נצרך להוציא כדי שניגע במתכת, ואז כדאי לצלם לפני ההוצאה את סדר החוטים, לשליפת החוטים ממקומם ניתן להשתמש בטסטר או בפלייר דק)

אם אין רציפות ישנה בעיה במגעים, יש לצלם את סדר החוטים להוציא את המתג וללכת עם המתג לבקש מתג תואם בחנות כלי עבודה (מנסיוני יש לפעמים פערים של מילימטרים בגודל של המתגים, יש לודא את הגודל המדויק בחנות, וגם אם המוכר טוען שזה סטנדרט)
ברוב המתגים צריך ללחוץ על אחד הפלסטיקים שבולטים מלמעלה ומלמטה של המתג ולשלוף בעזרת מברג פס את המתג מהצד החיצוני של הרדיאטור.

3. מפסק בטחון.
מפסק בטחון קיים במכשירי חימום חדשים יחסית, מטרתו - שברגע שהמכשיר יפול על הרצפה הוא יכבה, וכך אם הוא יפול על שטיח למשל - לא תיגרם שריפה.
אם תטו את מכשיר החימום שברשותכם על צידו ותראו שהוא נכבה - תבינו שמפסק הבטחון הוא האחראי לכך.
הוא יכול להופיע בכל מיני צורות, משקולת או לפעמים קופסא שחורה דומה למשפך סגור שבתוכה יש כדור.
כך הוא נראה בדגם שלפנינו
נבדוק רציפות בכניסה וביציאה
כאשר המפסק הזה שוכב (כמו בתמונה, שבה רואים זאת מכך שהמשקולת לא עומדת ישר) הוא לא מראה רציפות כמובן, זה כל תפקידו. בשביל לבדוק בו רציפות צריך להעמיד אותו באופן שבו הוא רגיל להיות - אנכית, או לבקש ממישהו שיאחוז במשקולת באופן ישר וימשוך אותה עם כיוון המשקולת כך שתהיה רציפות.
אם הוא לא מראה רציפות - יש בו תקלה. אני חושב שאפשר לנסות להזכר האם פעם נפל לכם הרדיאטור, והאם הוא עומד בסמוך לדברים דליקים והאם חום של רדיאטור יכול לגרום לשריפה ומשקלול הנתונים הללו תחליטו בעצמכם אולי אפשר להסתדר בלעדיו. כי קצת מורכב למצוא בדיוק אותו מפסק שיתחבר למכשיר באותה צורה. אבל אני לא אמרתי כלום ואל תאשימו אותי אחר כך. (אני מתכוון ספציפית לרדיאטור! ישנם תנורי חימום שאסור לוותר בהם על המפסק הזה בשום מצב!)
אם עד עכשיו הכל מראה רציפות -
נבדוק את תרמוסטט הבטחון

4. תרמוסטט בטחון - תפקידו למנוע שריפה, שכאשר יש במכשיר חום גבוה מידי הזרם במכשיר יפסק. רשום עליו לכמה מעלות הוא מיועד.
נבדוק בו רציפות. אם אין בו רציפות - ניקח אותו לחנות חלפים להחלפה.
לפעמים יש בו לחצן שניתן ללחוץ עליו, או חור שניתן עם סיכה להחזיר לו את הרציפות, ואז יהיה לנו תנור פעיל (עד הפעם הבאה שהוא יתנתק, ואז נשקול אם כדאי להחליף אותו.)
ישנם דגמים שישנו גם תרמו פיוז, מטרתו היא כמו התרמוסטט בטחון, אבל הוא קשה לגילוי כי הוא ממש חלק מהחוט. מחביאים אותו לעיתים בתוך צינור לבן ממין בד יוטה מחוספס. וצריך לבדוק בו רציפות.
אין לי כרגע זמין אבל צורתו דומה לדיודה גדולה
וכתוב עליו בכמה מעלות הוא נשרף.
הנה תמונה מהאתר של דובין:
והנה , בעיגול אדום, תרמו פיוז שנראה אחרת, כתוב עליו 150 מעלות,
צריך לאתר מאיפה החוט מגיע אליו ולאן הוא יוצא ונבדוק רציפות בנקודות שאין עליהן בידוד.

אם הכל תקין עד עכשיו - נבדוק התנגדות של הגופי חימום (מספר 5 בתמונה הכללית) - אמור להיות 30 עד 60 אום בדרך כלל.
נעביר את הרב מודד להתנגדות ונבדוק את שני גופי החימום, נבדוק התנגדות בין 1ל2 , זהו גוף חימום אחד, וכן נבדוק התנגדות בין 1 ל3 זהו גוף חימום אחר. גם בבדיקת התנגדות אין משמעות לצבע של הפרובים.

ואם עדיין לא מצאנו כלום? אז אולי התקע, אם ניתן לפרק אותו נפרק אותו לבדוק מה קורה בפנים.
אם עד עכשיו לא מצאנו כלום, ממליץ לעבור בעזרת רב מודד ולבדוק קטע קטע מהפאזה של התקע עד האפס של התקע... להכל נבדוק רציפות חוץ מלגופי החימום שבהם נבדוק התנגדות.

מקוה שהועלתי למישהו.

חורף חם בלב לכולם.

נ.ב. הערה כללית לכלל המדריכים - אני משתדל בעזר הבורא שהמדריך יהיה מובן, אם יש נקודות לא מובנות אשמח מאוד להערות, כדי שהמדריך באמת יוכל להועיל. עדיף להעיר בצ'אט, כדי שלא ישאר לדיראון עולם, לפרט בצ'אט על איזה מדריך בדיוק מדובר בשאלה, להביא את הציטוט ולהסביר מה לא מובן. ואם יהיה לי רעיון איך לנסח בצורה טובה יותר אולי אתקן בעזר ה' ביום שלישי שאחרי הפניה.