פעמיים כבר קרה (אחד מהם פה... ל @אחד-מאנש ) שהגעתי למכונת פתח עליון שהלאגר (מיסב) בה הלך, ולצערי לא הצלחתי להגיע אל הלאגר על מנת להחליפו.
בשני המקרים המכונה היתה יחסית צעירה
בשני המקרים נהגו להפעיל אותה על סחיטה במהירות גבוהה (1200)
בשני המקרים הזמינו אותי אחרי שלא היה כבר אפשרות לתקן....
אבל בכל זאת, לו יצויר שיזמינו אתכם כבר בתחילת התקלה
בחלק מהמכונות יש על גבי הלאגר מין פקק שהוא מחסום בלתי עביר מפלסטיק שכתוב עליו "open" (שפירושו לפתוח) עם חץ לכיוון מסוים, מה שאומר שצריך לסובב את גוש הפלסטיק הזה בכיוון ההברגה אבל לא מצאתי דרך להבריג את הפלסטיק הזה החוצה. בפרט שההברגה הזו מהודקת באופן די עוצמתי.
[הוספה מאוחרת: - נודע לי שיש אפשרות עם מברג ופטיש להכות בכיוון הסיבוב]
הנה הפקק הזה, בצבע לבן
וכאן הדגשתי את ה"open" שכתוב על גביו

אז איך מוציאים את הלאגר?
הנה כלי מגושם במקצת (כי כרגע את המוט הזה מצאתי ליד הפח השכונתי...) שמיועד בדיוק לזה.
מוט שבולטים ממנו שני ברגים והוא מיועד לסובב את הפלסטיק הלבן.

איך נבנה אותו?
נצרך מוט ברזל חזק, נייר דבק, עט , מקדחה עם מקדחים עבים (עובי 6.5 או 6) לקדיחת מתכת ושני ברגים עבים.
כדי לדעת היכן בדיוק לקדוח את החורים נשתמש בשיטה שלמדתי מאיזה סרטון חמוד שרץ פעם ברשת.
נדביק דבק נייר על העיגול שאותו אנו רוצים לפתוח
נסמן את מיקום הנקבים בעט

כעת נדביק את נייר הדבק על המוט ונדע היכן בדיוק לקדוח את המוט. (נכון רעיון חמוד? שימושי להרבה מקרים)

אחרי הקדיחה נכניס שני ברגים עבים לחורים.

כעת נכניס את הברגים לנקבים שבסוגר ונסובב את המוט בכיוון ה"open".

בחסדי ה' הצלחנו להוציא את הסוגר העקשן הזה
(עקרונית כשהמוט ארוך יותר קל לפתוח מאשר במוט קצר)
[הוספה מאוחרת - כפי שרואים בתמונות הדוד היה מחוץ למכונה במקרה דלעיל, וגם הורדתי את הבטון, ולכן היה די בברגים קצרים, כאשר הדוד מחוץ למכונה יש להשתמש בברגים ארוכים יותר , וכדי שלא יתעקמו הוספתי חתיכת עץ שמחזיקה אותם, מקווה להעלות תמונה בהמשך]
לא כדאי לרוץ לקנות לאגר חדש לפני שוידאנו שהוצאנו את הלאגר הישן באופן סופי, לפעמים הוא לא יוצא.
בהצלחה רבה!

ושתי מסקנות, לא רק לטכנאים: א. לא כדאי להפעיל בקביעות מכונה על מהירות מעל 1000, חבל עליה.
ב. אם מכונה מרעישה באופן חריג כדאי לקרוא לטכנאי לא להמשיך בשימוש בה, או לפחות לוותר על סחיטה בשימוש.
כל טוב!