כמעט בכל בית מתרוצצים מידי לילה מל"טים.
ולצערנו הם לא מל"טים מתאבדים אלא חוזרים ותוקפים פעם אחר פעם את קרבנותיהם המסכנים.
כוונתי כמובן ליתושים (או יותר נכון יתושות) שנואות נפשנו
ובכן איך נתמודד צמאי דם פראיים כאלו?
ישנם מגוון של דרכים...
חובבי ההרפתקאות (כמוני) יעדיפו להשתמש במטקה מעין זו, שהשימוש בה מעודד וממריץ את האדם להראות את גבורתו.
אבל, לאחר מאמצים ומרדפים מרובים מתברר שיש לה כמה חסרונות.

החסרון הראשון - המוט קצר מידי, ויתושים רבים מעדיפים לנוח דווקא על גבי התקרה, ולא בטוח שהיתוש ימתין בסבלנות עד שתגרור כיסא. וגם אם ימתין מאוד הגיוני שמטרתו בהמתנה היא רק כדי לברוח בדיוק בשנייה שתגרום לו לראות אותך נופל מהכסא תוך כדי המרדף.
לכן דבר ראשון התקנתי למטקה מוט עץ ארוך
אבל עם מוט כזה לא נוכל ללחוץ על הלחצן של המטקה.
לכן את הלחצן שעל המטקה הדבקתי שיהיה לחוץ תמיד, והורדתי שני חוטי חשמל מהבטריות אל תחתית מוט העץ, שם חיברתי לחצן חדש, לחצן שסוגר מעגל בלחיצה ופותח את המעגל כשאני עוזב. (לחצן זה ניתן לקחת ממכשירי חשמל מקולקלים רבים.)
ואפשר כמובן לקחת את הלחצן הקיים בתוך המטקה.

אמנם אחר מרדפים נוספים התברר שהדרך הטובה ביותר לחסל את היתושים על התקרה היא דווקא אם המטקה במצב מאוזן - מקבילה לתקרה כמו בתמונה.

(בתמונה סומן בכיר במערך הרקטי של היתושים לפני חיסול. )

לכן נוסיף בין מוט העץ למטקה ציר שיאפשר לנו לשנות את מצב המטקה כרצוננו למאונך או מאוזן.

חיברנו את הציר לעץ עם ברגים מתחת לאיזולרבנד, ולמטקה - רק איזולרבנד.

הנה הציר פתוח וסגור

והנה התוצאה הסופית:

החוט האדום העבה שולט במטקה - כאשר מושכים אותו המטקה במצב מאונך וכאשר מרפים אותו היא במצב מאוזן. לצורך הקיבוע במצב מאונך הוא עובר פעמיים דרך מוט העץ. והאוחז את המוט מחזיק גם את החוט.

על גבי העץ רואים את החוט האדום והלבן - הם מגיעים מהבטריות למתג ששמנו בתחתית המוט.

האפקט העיקרי מיצירת הפאר הזו - שבמקום להתעצבן למה הגיעו יתושים - אתה רק מחכה שיתושים כבר יגיעו...
בהצלחה רבה וליל מנוחה!