מה עושים אם הפילטר מתחיל להסתובב טיפה, אבל לא ממשיך להסתובב אלא נעצר?
ראשית: מה לא עושים? לא מנסים בכוח.
וכעת נעבור למה כן עושים.
לצורך הטיפול בבעיה הזו נצרך פנס או תאורת חרום, ופלייר, עדיף פלייר פטנט

ראשית - נוציא את התקע מהחשמל (מנסיון, זה בכלל לא נעים לשכוח זאת...)
שנית - בכל פירוק של חלקים לא מוכרים מומלץ מאוד לצלם במצלמה דיגיטלית את החיבורים לפני שאנחנו מפרקים אותם! חבל סתם להתלבט איך היה מחובר כל דבר, נעשה הרבה תמונות, מכל הכיוונים ולא נמחק אותם עד שיעברו כמה כביסות שבהם נראה שחיברנו כראוי והכל תקין.

כעת נצטרך להרים את המכונה ונטה אותה אחורה בזהירות שתשען על הקיר עד שנוכל להסתכל מה קורה מהתחתית. (בחלק קטן מהדגמים התחתית מכוסה כולה - והעסק יותר מסובך וכדאי לקרוא לטכנאי).
כשנסתכל מלמטה בדגמים שבהם פתוח מלמטה נראה את הצינור של המשאבה (הצינור הרחב מפלסטיק שלתוכו נכנס הפילטר) ואת שני הצינורות המחוברים אליו - צינור אפור מפלסטיק וצינור שחור מגומי,

נשחרר את הצינור השחור מהחיבור שלו למשאבה (מסומן באדום)
נרחיב את הקליפס של הצינור השחור שמהדק בין הצינור השחור למשאבה ונשחרר את הצינור מהמשאבה,
יש בחיבור בדרך כלל מין קליפס עגול עם שני קרניים שהם בעצם שלוש (אחת מהן מורכבת משתיים) שברגע שמצמידים באמצעות פלייר (עדיף פלייר פטנט) את שני הקרניים זה לזה - העיגול מתרחב וניתן לשחרר את הצינור .

זה המקום שממנו ניתן להוציא דברים שמונעים מהפילטר להיפתח, נוציא מהחור של המשאבה קיסמים, סיכות, את הפלסטיקים הלבנים שיש בצווארון של החולצה... וכדומה - מה שנראה לנו תוקע וננסה לסובב את הפילטר, רק שבמקרה זה אם לא ניקזנו את המים נקבל שיטפון על הראש, וכדאי לשים ניילון על המנוע שלא ירטב.

נדיר מאוד למצוא צינור שחור שאין בו חפצים קטנים, כסף, מפתחות גומיות וכדומה, צל"ש לעקרת הבית אם הצינור השחור ריק! סימן שהיא מקפידה על ריקון הכיסים כראוי.
לאחר מכן נחבר הכל בחזרה כראוי. (אופן הלבשת הקליפס - קודם שמים את הקליפס על הצינור או המשאבה , מחברים את הצינור למשאבה ואז מרחיבים את הקליפס ומלבישים אותו על שניהם)

נשפוך מים במכונה עם בקבוק (בשלוש ליטר מים אנו אמורים לראות את המים בתוף דרך הדלת של המכונה) - ונוודא שאין טיפטוף מהחיבורים שחיברנו.
נפעיל את המכונה על ניקוז ואם הכל כשורה נאמר מזמור לתודה ברוב עם.
אם לא עזר - מצטער, פנה לטכנאי.
שיהיה לכם הרבה בהצלחה!

אבל אני כמובן לא לוקח אחריות על שום דבר, ואני לא ארגיש אשמה אם כל שבוע תצטרכו להחליף מכונת כביסה בגלל שלא הסברתי טוב, או יותר הגיוני לא הבנתם טוב...
וגם לא על כך שהמכונה נפלה לכם על הראש כשהייתם מתחתיה...
בקיצור, לפעמים עדיף לקרוא לטכנאי, או לפחות לשכן שיש לו ראש טכני, שינסה לעזור לכם לעשות ככל הכתוב במדריך הזה.