בפרק א' הסברנו בכלליות איך עובד המקרר, לדעתי הוא חיוני להבנת הפרק הזה, ואני ממליץ לקוראו כאן.
בפרק זה, שהוא פרק המשך, נעמוד בעזרת יוצר הכל (כולל מקררים) על מספר תקלות מצויות במקרר שניתן לטפל באופן עצמי ונסביר איך לטפל בהן.
לפני הכל נזכיר כמה דברים שאמנם הם פשוטים, אבל לפעמים עלולים לטעות בהם.

אם המקרר כלל לא עובד -
עלינו לוודא שהמקרר בשקע ושיש בשקע חשמל (נחבר מוצר חשמלי אחר לשקע) אם יש מגן ברקים בתקע נסיר אותו. יש מעט מקררים ישנים שיש בגלגל של כיוון המעלות שבמקרר אפשרות לכבות את המקרר, נבדוק זאת גם כן.

אם המקרר לא מספיק מקרר -
נבדוק שהמעלות מכוונות כראוי.

סליחה שכתבתי דברים פשוטים, אבל האמת היא שמישהו פנה אלי אולי אני יודע על מקרר יד שניה, שאלתי אותו מה קרה למקרר הישן, אמר לי "לא עובד" הצעתי בכל זאת לבדוק לפני שקונה מקרר אחר, והתברר שהמעלות היו על מצב 0 במקרר...

כעת נעבור לתקלות יותר מורכבות

תקלה א. המקרר עובד מצוין אבל כל כמה שעות נוזלים מים מתוך המקרר.
דבר ראשון - אני יכול לשמח אתכם, כל החלקים במקרר תקינים, רק פשוט ישנה סתימה בניקוז של מערכת ההפשרה של המקרר, אמנם אם תשאירו את המצב כך - עלול המקרר להפסיק מפעולתו כמו שהסברנו בפרק א'.
אז מה לעשות? שם הסברנו שמערכת ההפשרה כל כמה שעות מפשירה את הקרח, והמים נוזלים לצינור ניקוז שמוריד אותם אל תבנית שליד או על המדחס, אם המים נוזלים מתוך המקרר כנראה שהצינור נסתם היכן שהוא, ננתק את המקרר מהחשמל , נסיר את המכסה (אם יש מכסה) שמאחורי המקרר בחלקו התחתון של המקרר. וזה בערך מה שנראה:
1 - מדחס . 2 - תבנית.
אמנם בכל מקרר התבנית נמצאת במקום שונה, לפעמים על המדחס ולפעמים לצידו.

בגלל שישנה סתימה אנו אמורים לראות את התבנית יבשה, נבדוק אם הצינור שפתוח לתוך התבנית סתום בקצהו, אם גילינו סתימה ופתחנו אותה (בזהירות שלא תדחף עמוק פנימה...) ויצאו מים - כנראה הבעיה נפתרה, נחבר את מקררנו הנכבד לחשמל בחזרה ונמתין יום יומיים לראות שהתקלה לא חוזרת.
אם לא מצאנו סתימה בקצה הצינור שמעל התבנית - יכול להיות שמים קפאו בתחילת צנרת הניקוז ולכן המים המופשרים לא יכולים לעבור (מצוי מאוד בדגמים הישנים והמצויינים של אמקור תדיראן) ננתק את המקרר מהחשמל ונפתח אותו ל24 שעות, (תלוי במזג אויר בבית) עד שנראה שכמות מכובדת של מים טפטפה לתוך התבנית מאחורה. אפשר לשים מולו מפזר חום, אבל לא קרוב, כי חום חזק עלול לעקם את הפלסטיקים של המקרר.
טכנאים במקרה כזה שופכים מים חמים במקומות מסוימים וכך פותחים את הסתימה מיידית, וכך לא נצטרך לבקש מהשכנים מקום במקפיא בשביל העופות שלנו.
נתקלתי כבר בלקוח ששפך מים חמים ואני נקראתי לטפל בתוצאות...
מכיון שתקלה זו מצויה במקררי אמקור תדיראן בפרט, אוסיף להם נקודה:
למקררי אמקור תדיראן - בצד ימין של התא של המקרר הכי למעלה קיימת מין קופסא לבנה קטנה שהיא חלק מצנרת הניקוז ופעמים מצטברים בה לכלוכים, אחרי ההפשרה של המקרר נסו למשוך אותה אליכם בזהירות, אחרי משיכה של ס"מ אחד כלפיכם מישכו אותה כלפי מטה והיא אמורה לצאת, עשו זאת בזהירות כי יש שם צ'ופצ'יק שאמור לא להשבר (אם המקרר שלכם עבר כבר טיפולים מסתמא הצ'ופצ'יק כבר שבור ... משום מה הוא תמיד נשבר...) נקו את הקופסא ואת הצינור היטב שלא תיוצר שם סתימה.

אם התקלה חוזרת פעם אחר פעם, וכל כמה חודשים צריך להפשיר את המקרר, כדאי לקרוא לטכנאי ולבקש ממנו שיביא גוף חימום גמיש כדי להוסיף בתוך צינור הניקוז, מה שימנע קפיאה של מים בצינור הניקוז.

תקלה ב. המקרר והמקפיא הפסיקו לקרר ויש הצטברות קרח בתוך המקפיא על הקיר האחורי או על רצפת המקפיא.
כאן ישנם שלוש אפשרויות: או בעיית ניקוז כלעיל והמים שלא מתנקזים קופאים במקפיא, או סתימה של תעלות האויר בקרח וכדומה, או בעיה בגוף חימום וחלקיו.
ננסה להפשיר על ידי ניתוק מהחשמל למשך 24 שעות עד שכמות מים יפה תטפטף לתבנית מאחורה כלעיל, ונחבר לחשמל מחדש, אם התקלה חוזרת לאחר מספר ימים - כנראה בעיה שקשורה לגוף חימום. או סתימה שלא מקרח, ונצרך טכנאי.

תקלה ג. בריחת גז
הערה: אין לי עדיין הכירות מספיקה עם מקררים שעובדים בשיטת "אינוורטר" לכן כרגע הדברים דלקמן לא מתייחסים למקררים אלו אלא למקררים הרגילים. (אם מישהו מהקוראים יכול לנדב מידע אשמח אם ישלח לי בצ'אט):

בעיה נוספת שכדאי ללמוד לזהות, היא בריחת גז. נאמר מראש שלרוב לא שווה לתקן אותה. מטרתינו רק לחסוך את הצורך בלשלם על ביקור טכנאי.
כמו שלמדנו כבר בפרק א', הקירור מבוסס על גז שנמצא בצינורות במקרר.
לעיתים מאיזושהי סיבה נוצר סדק במערכת והגז פשוט בורח.
במקרה שבו גילינו שהדברים שבמקפיא מפשירים, נעשה בדיקה מקיפה.
א. נבדוק האם המדחס עובד (ניגע בו ונרגיש שהוא חם ורועד, אם הוא לא - יכול להיות שהמקרר עכשיו במצב הפשרה, נחכה חצי שעה ונבדוק שוב)
ב. נבדוק האם המאורר שבעומק המקפיא עובד (בחלק מהמקררים, (שארפ למשל) כשפותחים את דלת המקפיא המאורר פוסק מלעבוד, לכן אם יש מתג במשקוף הדלת נלחץ עליו לחצי דקה ונראה אם המאוורר מגיב. אם איןמתג כזה , נפתח רק טיפה את הדלת וננסה להבין אם המאורר עובד)
ג. נבדוק אם ישנה הצטברות קרח בתחתית המקפיא או בתחתית הקיר האחורי שלו.
אם המדחס והמאורר עובדים, אין שום הצטברות קרח במקפיא ובכל זאת הדברים שבמקפיא מפשירים, כנראה שברח גז.
אז מה אנחנו עושים?
לצערנו אין כל כך מה לעשות וכבר נסביר למה.
גם אם נמלא גז, כל עוד לא גילינו את הסדק הוא עלול לברוח שוב, זה יכול להיות אחרי שעתיים שבועיים או שנתיים (תלוי במיקום הסדק וגודלו), כך שלמלא גז זה קצת הימור. ומה המחיר של ההימור הזה? כדאי לשאול טכנאי בשיחת טלפון. (300 ₪ למילוי גז זה מחיר מצוין.)
יש להעיר שנודע לי לפני זמן מה שלא בכל המקררים זו אכן בריחת גז, ישנם מעט מקררים שבהם פשוט צריך לתת למקרר לנוח כמה שעות, לכן בכל מקרה מומלץ לברר עם טכנאי מומחה לפני שמשליכים לאשפה.
גם אם מדובר בבריחת גז - אם המקרר יקר, יכול להיות ששוה להתקשר לטכנאי שיש לו ציוד לגילוי הסדק ולתיקונו (לטכנאי מזגנים יש סיכוי לציוד כזה) ולברר מה המחיר. (מומלץ לודא שזה יהיה המחיר הסופי ולא יהיו הפתעות.)
עדכון נוסף:
כאן המקום לשבח את חברת אמקור תדיראן, שעדיין אפשר למצוא בשוק הרבה מקררים שלהם בני 15 ו20 שנה, מה שמעיד שאצלם יש פחות בעיות של בריחת גז, ישנם שמועות שונות לגבי המקררים החדשים שלהם, נדע את נכונותם בעוד 10 שנים...
לכן אוסיף כאן המלצה לבעלי מקרר אמקור תדיראן הישנים - אם אין למקרר שלכם בריחת גז אל תזרקו את המקרר שלכם גם אם נמאס לכם ממנו, זה מקרר מצוין, תעבירו אותו הלאה. הוא שורד שנים והוא עשוי פשוט ואיכותי.

בהצלחה!

(עודכן אייר פ"ד)