בפרק זה נעסוק בעזר הבורא בכמה תקלות במכונת הכביסה הקשורות לכניסת מים ולמגירה
עודכן: שבט תשפ"ד
התקלה - לא נכנסים מים למכונה
נמנה כמה מהסיבות האפשריות לכך שהמים לא נכנסים למכונה
א. קיפול בצינור כניסת המיםצבעי טקסט
ב. אין מים בצנרת הביתית
ג. יש מים בצנרת, אבל הברז הביתי של מכונת הכביסה סגור .
ד. סתימה שלא מאפשרת למים להיכנס
ה. תקלה בברז החשמלי שבתוך המכונה
ו. תקלה בכרטיס
ז. הכרטיס משום מה לא מזהה שהדלת סגורה ולכן לא מאפשר למכונה להתחיל לעבוד.

הדרכה המיועדת לכל אחד
בדיקת בעיה א. - קיפול בצינור.
נבדוק אולי צינור כניסת המים התקפל (הוא הצינור האפור החלק (=ללא בליטות) שמגיע מהברז שבקיר למכונה) אולי הזזנו את המכונה בזמן האחרון וגרמנו בלי לשים לב לקיפולו.
אם הזזנו את המכונה ממקומה כדי לבדוק זאת - אחרי שראינו שהוא לא מקופל יש לבדוק אם התקלה עדיין קיימת, אולי כשהזזנו את המכונה הצינור התיישר בלי שנשים לב והמים זורמים.

בדיקת בעיות ב,ג - אולי אין מים בצנרת הביתית או הברז סגור
כדי לבדוק את אפשרויות ב, ג, עלינו להכין דלי ולפתוח את החיבור שבין צינור כניסת המים למכונת הכביסה (בתמונה)
הוא אמור להיפתח ידנית, אם נראה שמתחיל לזרום זרם משמעותי - משמע שיש מים בבית והברז הביתי פתוח. אם אין זרימה מספיקה של מים - יכול להיות שיש סתימה בתחילת הצינור בצד שסמוך לברז הביתי, לפעמים שמים שם מסננת. נפתח גם שם ונבדוק אם יש סתימה ואם הברז הביתי זורם.
אם מהברז הביתי לא יוצאים מים בכמות סבירה - זה כבר לא קשור למכונת הכביסה. ויש לפתוח אותו יותר או לפנות לאינסטלטור.

בדיקת אפשרות ד - סתימה במסננת.
אם אחרי שפתחנו את החיבור בין הצינור למכונת הכביסה ראינו שיש זרימת מים טובה, נעצור את זרם המים, או על יד סגירת הברז הביתי או (אם יש קושי בסגירת הברז) על ידי קיפול הצינור האפור, ונסתכל בגב מכונת הכביסה על המסננת שנמצאת בחור הכניסה שפתחנו הרגע.

אם יש עליה הצטברות של לכלוך - נוציא אותה החוצה, בדרך כלל נצרך בשביל כך שפיץ פלייר כמו שנראה בתמונה. בחלק מהחברות מספיק פלייר רגיל.
לאחר שיפוצים באיזור או סיבות אחרות עלול להצטבר חול וכדומה על המסננת ולחסום את מעבר המים, אם רואים הצטברות משמעותית - כנראה זאת התקלה, נקו אותה תחת זרם מים בזהירות והחזירו אותה (דרך אגב - אם גיליתם שהמסננת פגומה - כדאי מאוד לקחת אותה להחלפה בחנות חלפים, כניסה של חול לברז החשמלי שנמצא בתוך המכונה עלולה לגרום להצפה פתאומית בכל הבית...)
אם עד כאן הכל היה תקין, לא מדובר על בעיה של סתימה, נסו לבדוק אם ניתן לסגור את הדלת בצורה יותר טובה, אולי הכרטיס לא מזהה שהדלת סגורה.
עד כאן מיועד לציבור הרחב, אם לא הועיל - נצטרך לקרוא לטכנאי שיבדוק אם הבעיה בברז החשמלי, במד גובה מים, בכרטיס, או אולי בסגירת הדלת.

למתקדמים -
עקרונית עדיף שמי שלא כל כך מבין לא יתעסק עם החלקים החשמליים של המכונה. הם יותר עדינים מהחלקים המכניים, לטכנאים מאוד לא נוח לבוא לטפל במכונה שכבר טופלה על ידי גורם לא מקצועי, כי לך תדע איזה חוט נקרע או יצא ממקומו בחוסר תשומת לב.
אם בכל זאת יש לך את המצב (ממליץ לעבור על המבדק) ואת כלי העבודה - ׁאכתוב בראשי פרקים:
בדיקת הברז החשמלי - את הברז החשמלי (נמצא מתחת למכסה העליון של המכונה ומחובר לצינור כניסת המים, יכול להיות גם שניים שלוש או ארבע ברזים מחוברים) ניתן לבדוק על ידי בדיקת התנגדות עם רב מודד במגעים של הברז, לנתק אותו בזהירות מהחוטים ולחבר את הרב מודד, אם יש התנגדות בקילו אום - כנראה הוא תקין. אפשר גם לתת לו זרם ישיר (קודם צריך לבדוק שרשום עליו 220) ולראות אם נכנסים המים למכונה.
אם גיליתם שהוא לא תקין - די פשוט לקחת אותו ולהחליף אותו בחנות חלפים, אם הוא תקין - הבעיה בכרטיס או מד גובה מים או נועל דלת.
בדיקת נעילת דלת - נפעיל את המכונה על תוכנית שלא מצריכה כניסת מים, (סחיטה בלבד או ניקוז בלבד), אם המכונה פועלת - נעילת הדלת תקינה.
בדיקת מד גובה מים נצרכת יותר במכונות ישנות, ופחות בחדשות .
בדיקת כרטיס - מצלמים את כל החיבורים, שלא נתבלבל, לוקחים אותו למעבדה של כרטיסים אלקטרוניים לבדיקה. כרטיס יכול להתקלקל מכל מיני סיבות.

יש להוסיף שבבוש ואולי גם בחברות הדומות לה בעיה בפחמים שבמנוע עלולה לגרום לבעיה בכניסת מים. (אם כי במכונות החדשות יחסית (בערך משנת התשפא?) אין בעיה של פחמים.)

לאחרונה גיליתי שמקקים אוהבים להיות על כרטיסים, ולפעמים הם מוסרים את נפשם הטהורה בשביל לקלקל את הכרטיס, מזכיר קצת את הצפרדעים במצרים, המקק סוגר מעגל שלא אמור להיות סגור וגורם לשריפה של חלקים אלקטרוניים. במקרה כזה אין להוריד את המקק אלא לצלם אותו או להשאיר אותו כדי שבמעבדה ידעו להבין איזה מעגלים נשרפו.
מכיון שהקטע של המקקים הוא השערה שלי אחרי שראיתי בחודשים האחרונים שני כרטיסים כאלו בסך הכל, אשמח אם מישהו יוכל לאשר לי אותה או לדחות אותה.
מכל מקום מומלץ להשתמש בתכשירי הדברה שונים באזור המכשירים שיש להם כרטיס.

ברוב המכונות יש סימון של קוד תקלה, שיראה אם התקלה היא בנעילת הדלת או בכניסת המים, ראה כאן.

תקלות במגירה - נזילה ממגירת מכונת כביסה או שהמגירה לא נסגרת.
במקרה שבו ישנה נזילה ממגירת מכונת הכביסה בשלב כלשהו של הכביסה, או שהמגירה לא נסגרת עד הסוף, או שהמרכך נשאר במגירה בדרך כלל צריך לנקות את המגירה.
מוציאים את המגירה ממקומה, ברוב החברות כדי להוציא אותה צריך לפתוח כמה שמתאפשר ואז ללחוץ על איזה תפסן פלסטיק שנמצא במגירה, ואז להמשיך למשוך עד שתצא.
יש לנקות הכל , בדרך כלל ניתן גם לפרק את הפלסטיק שבתא שמיועד למרכך, ולנקות היטב מתחתיו, מתחתיו עלולה להווצר סתימה מגושים. נעיף מבט גם במכונת הכביסה בחלל שבו היתה המגירה אם אין גושי סבון. או מגבונים וכדומה שאיה ילד חמוד דחף לשם.
כדי שהמגירה תיסגר כראוי יש להסיר גושי סבון קשים שמצטברים בכניסה למגירה, עם מים חמים וקצת עבודה זה ירד.
אם גיליתם שבר במגירה, לפני שהולכים לחברה להחליף, כדאי לנסות להדביק עם חומר שנקרא "אפוקסי פלסטיק", חומר מצוין שניתן להשיג בחנויות כלי עבודה ותמיד טוב שיהיה בבית, חומר חובה בכל בית יהודי.
בהצלחה רבה!