לאחר שקראנו את המדריך הראשון של "המים לא יוצאים" ועשינו ככל הכתוב בו
[הפילטר נפתח, לא מצאנו לכלוך שמנע מהפרופלור להסתובב, ואנחנו מצליחים לסובב את הפרופלור עם האצבעות], נבדוק עוד כמה אפשרויות לסתימה.
אם כאשר פתחנו את הפילטר, אנו רואים מבעד לדלת שנשארו חלק מהמים בתוך המכונה - ודאי שהבעיה היא סתימה בין הדוד לפילטר ועלינו לפנות ישר לניקוי הצינור השחור שמיועד למתקדמים, לקמן תחת הכותרת "בדיקה יסודית לצינור השחור"

אם לא נשארו מים נמשיך את המאמר כסדרו

בדיקת בסיסית לצינור האפור
נבדוק האם הצינור האפור שמוציא את המים לביוב סתום מאיזשהו סיבה. הצינור האפור נמצא מאחורי המכונה, נוציא את קצהו מתוך צינור הביוב הביתי שאליו הוא נכנס, ונבדוק אם יש סתימה בקצה הצינור האפור. אם מצאנו סתימה - נרוקן אותה בזהירות שלא תדחף עמוק.
אם לא מצאנו סתימה - ננשוף לתוך הצינור בחזקה (כדאי לנקות את אזור הפיה עם מגבון לפני כן...) ונבדוק האם אנו מרגישים את האויר יוצא מהחור של הפילטר, (הצינור האפור הזה מגיע עד לפילטר) נשיפה חזקה יכולה גם להוציא סתימה שנמצאת בצינור (אם הסתימה ממש בקצה שסמוך לפילטר) .
אם הנשיפה לא מורגשת בחור של הפילטר - יבואר בהמשך בחלק למתקדמים.
עד כאן היה המאמר מיועד לכל ילד וילדה זקן וזקנה יונק עם איש שיבה.
אם לא מצאנו שום דבר - עדיין לא להתייאש, אולי מבלי ששמנו לב תוקנה התקלה. נחזיר את הצינור האפור והפילטר למקומם, נשפוך מים באמצעות בקבוק בתוך המכונה, עד שנראה את המים בתוך המכונה (2-3 ליטר) ונפעיל את המכונה על מצב סחיטה (או השריה וסחיטה) ונבחן - האם המים יורדים.
אם לא - חבל, אפשר לעבור לחלק המיועד למתקדמים, או לקרוא לטכנאי.

המשך למתקדמים
מכאן נעבור לחלק המיועד למתקדמים שביננו, אנשים שיש להם את האומץ לפרק משהו. יש להם כלי עבודה ואוהבים להתעסק בפירוק. (ממליץ לעבור על המבדק)
כאן (לקראת הסוף) גם נלמד מה לעשות אם הפילטר לא נפתח למרות מאמצים שנעשו לפותחו.

בדיקת משאבה וכרטיס
כדי שלא נפרק סתם את המכונה קודם עלינו לוודא שהבעיה היא אכן בגלל סתימה, יכול להיות שהבעיה בכרטיס (ה'מוח' של המכונה) שלא נותן פקודה נכונה או במשאבה (הפרופלור) שלא עובדת כראוי. כדי לבדוק זאת נפעיל את המכונה על תוכנית של סחיטה בלבד (כתוב spin או ציור של מין שבלול) כאשר הפילטר פתוח ונסתכל בתוכו לראות אם הפרופלור מסתובב (אם אין בדגם שלנו תוכנית שיש בה רק סחיטה - אז נסגור את הפילטר, נפעיל תוכנית השריה וסחיטה נשים את האוזן ליד הפילטר ונקשיב לשמוע אם הפרופלור מסתובב)
אם הפרופלור מסתובב כנראה שהכרטיס והמשאבה תקינים. (זה לא ממש ודאי כי אולי הם לפעמים כן עושים צרות, אבל זה הכיוון )
אם הפרופלור לא עובד - כנראה נאלץ לקרוא לטכנאי שיוודא מה תקול ויחליף.
אם הפרופלור עושה רעש של תיקתוק - כנראה תוקע אותו משהו, אולי סיכה קטנה, סובבו אותו עם האצבעות וחפשו היטב.
הפרופלור עובד באופן תקין - כמו שאמרנו כנראה הבעיה אכן סתימה ונמשיך לחפש אותה בשאר המערכת.

הסבר כללי על מערכת ניקוז המים
לצורך ההמשך נקדים הקדמה שבה נסביר איך עובדת מערכת ניקוז המים בכלליות:
הבגדים נמצאים בתוך תוף מחורר ממתכת שמקיף אותו דוד מפלסטיק.
מהחלק הכי נמוך בדוד הפלסטיק יוצא צינור שחור (שאותו אנחנו לא רואים בדרך כלל) שדרכו יורדים המים למשאבה, המשאבה היא בסך הכל פרופלור, שכאשר הוא מקבל הוראה מהכרטיס הוא לוקח את המים המגיעים אליו וזורק אותם החוצה דרך הצינור השני הוא הצינור האפור (אנו ראינו את המשכו מאחורי המכונה).
נביא כאן סכמה
תמונה מספר 1

את איזור המשאבה כבר בדקנו, נותר לנו לבדוק אם יש סתימה בתוך הצינור השחור, או בתוך הצינור האפור.
ראשית - נוציא את התקע מהחשמל (מנסיון, זה בכלל לא נעים לשכוח זאת...)
שנית - בכל פירוק של חלקים לא מוכרים מומלץ מאוד לצלם במצלמה דיגיטלית את החיבורים לפני שאנחנו מפרקים אותם! חבל סתם להתלבט איך היה מחובר כל דבר, נעשה הרבה תמונות, מכל הכיוונים ולא נמחק אותם עד שיעברו כמה כביסות שבהם נראה שחיברנו כראוי והכל תקין.
שלישית - צריך פנס. תאורת חירום או דבר דומה.
כעת נצטרך להרים את המכונה ונטה אותה אחורה בזהירות שתשען על הקיר עד שנוכל להסתכל מה קורה מהתחתית. (בחלק קטן מהדגמים התחתית מכוסה כולה - והעסק יותר מסובך וכדאי לקרוא לטכנאי).
כשנסתכל מלמטה בדגמים שבהם פתוח מלמטה נראה את הצינור של המשאבה (הצינור הרחב מפלסטיק שלתוכו נכנס הפילטר) ואת שני הצינורות המחוברים אליו - צינור אפור מפלסטיק וצינור שחור מגומי, מקווה שאצליח להוסיף כאן או למטה תמונה
תמונה מספר 2
ברוך ה' הצלחתי.

בדיקה יסודית לצינור האפור
כזכור נשפנו בצינור האפור ובדקנו אם יוצא אויר.
אם לא הרגשנו אויר - אנחנו נושפים ומשהו סתום - נוציא את הצינור האפור מהחיבור שלו לצינור המשאבה, (קצת קשה לעשות זאת... הזוית לא נוחה) יש לו בדרך כלל מין קליפס עגול עם שני קרניים שהם בעצם שלוש (אחת מהן מורכבת משתיים) שברגע שמצמידים באמצעות פלייר (עדיף פלייר פטנט) את שני הקרניים זה לזה - העיגול מתרחב וניתן לשחרר את הצינור האפור.
תמונה מספר 3

אחרי ששחררנו נעשה עוד נשיפות לבדיקה - אם אין מעבר אויר - נשחיל בתוכו צינור שפותח סתימות מקצה לקצה או נחליף את כל הצינור האפור.
אם בנשיפה הרגשנו שעובר אוויר בצינור האפור - כנראה שהחסימה בצינור השחור שמחבר בין הדוד למשאבה (צורת אקורדיון),

בדיקה יסודית לצינור השחור (נראה כמו חצי כדור שמחובר לצורת אקורדיון, ראה בתמונה 2)
נפתח את החיבור שבין הדוד לצינור השחור (בדרך כלל טבעת ברזל שמהדק אותה בורג כמו שרואים בתמונה מספר 2, מומלץ לצלם לפני הפתיחה, כדי שכשנחזיר נראה עד כמה היה מהודק) על ידי מברג או ראצ'ט עם בוקסה מתאימה, תוך כדי זהירות לא לפרק חיבורים אחרים של הצינור.
אם מצאנו שם גרב, הגיוני שהיא הגורם לכל הבלאגן [ופעם הבאה נלמד לא להעמיס יותר מידי מכונה שיש בה פרטי לבוש קטנים.], בחלק מהחברות ישנו כדור עגול מפלסטיק בתוך הצינור השחור נכניס את האצבע לצינור ונבדוק היטב מתחת לכדור אם ישנם עוד דברים.
כיון שהגענו עד לכאן נשחרר כבר את הצינור גם מצידו השני המחובר למשאבה (מסומן באדום)
נרחיב את הקליפס (כמו שהסברנו לגבי הצינור האפור) של הצינור השחור שמהדק בין הצינור השחור למשאבה ונשחרר את הצינור מהמשאבה, כעת נכניס אצבעות לצינור השחור.

[ במקרה שבו הפילטר לא נפתח בכלל - המקום המסומן באדום זה המקום שממנו ניתן להוציא דברים שמונעים מהפילטר להיפתח, נוציא מהחור של המשאבה קיסמים, סיכות, את הפלסטיקים הלבנים שיש בצווארון של החולצה... וכדומה - מה שנראה לנו תוקע וננסה לסובב את הפילטר, רק שבמקרה זה אם לא ניקזנו את המים נקבל שיטפון על הראש, וכדאי לשים ניילון על המנוע שלא ירטב ]

נדיר מאוד למצוא צינור שחור שאין בו חפצים קטנים, כסף, מפתחות גומיות וכדומה, צל"ש לעקרת הבית אם הצינור השחור ריק! סימן שהיא מקפידה על ריקון הכיסים כראוי.
לאחר מכן נחבר הכל בחזרה כראוי. (אופן הלבשת הקליפס - קודם שמים את הקליפס על הצינור או המשאבה , מחברים את הצינור למשאבה ואז מרחיבים את הקליפס ומלבישים אותו על שניהם)

1. צינור אפור למשאבה עם הקליפס מולבש על שניהם יחד
2. צינור שחור לדוד עם טבעת ברזל ובורג מהודק. (אחרי החיבור כדאי קצת למשוך את הצינור לוודא שהוא מחובר היטב)
3. צינור שחור למשאבה עם הקליפס מולבש על שניהם יחד.
4. להכניס פילטר במקום.
   נשפוך מים במכונה עם בקבוק - ונוודא שאין טיפטוף מהחיבורים שחיברנו.
   נפעיל את המכונה ואם הכל כשורה נאמר מזמור לתודה ברוב עם.
   אם לא עזר - מצטער, פנה לטכנאי, המקום ימלא חסרונך.
   שיהיה לכם הרבה בהצלחה!

אבל אני כמובן לא לוקח אחריות על שום דבר, ואני לא ארגיש אשמה אם כל שבוע תצטרכו להחליף מכונת כביסה בגלל שלא הסברתי טוב, או יותר הגיוני לא הבנתם טוב...
וגם לא על כך שהמכונה נפלה לכם על הראש כשהייתם מתחתיה...
בקיצור, לפעמים עדיף לקרוא לטכנאי, או לפחות לשכן שיש לו ראש טכני, שינסה לעזור לכם לעשות ככל הכתוב במדריך הזה.