שלום וברכה לחבר'ה הרוטנים אל מול מכונת הכביסה!
במדריך זה ננסה לפתור תקלה שמאוד מצויה במכונות כביסה - בסוף הכביסה המים לא מתרוקנים מהמכונה.
(אין הכוונה שהבגדים רק ספוגים מים כי לא נסחטו היטב, אלא שהמים נשארו במכונה)
לפעמים בגלל זה התוכנית נמתחת הרבה זמן מעבר לזמן המקורי המיועד לכביסה בנסיונות המכונה להתרוקן.

המדריך מיועד למכונות שהפתח שלהם מהצד ולא מלמעלה (הוא נכון למעט מהמכונות שהפתח שלהן מלמעלה).
יכול להיות שבנוסף לבעיית ריקון המים ישנו גם אחד מקודי התקלה הבאים במכונה:
בוש - F18 E25 E26 F03 E10 E36
קונסרוקטה - E6 E18
סימנס - F18 F03 F31
בשלושת החברות הנ"ל אולי כל הקודים של כולם הם סימון לתקלה זו (של בוש שייך גם אצל סימנס וקונסטרוקטה ולהיפך)

אלקטרה - E03 E04
LG - כתוב OE
א.א.ג - E23 E24 E21 E22
האייר - Err2
וירלפול -FP
אלקטרולוקס -E25 E26 E35 E23 E24
בקו -E02 E07
אלקטרה - E03 E04
טלסה - F7
סמסונג -E2 E5 C5

מה ביכולתי לעשות? (חוץ מלהתקשר לטכנאי, שזו אפשרות סבירה בהחלט.)

שלב א' - מנתקים ליתר בטחון את התקע של המכונה מהחשמל
לאחר מכן יש לפתוח את הפלסטיק שנמצא בצד הקידמי בתחתית המכונה באמצעות סכין לא חד או מברג פס (בחלק מהמכונות אפשר פשוט עם היד)

מאחוריו נמצא ה'פילטר' הוא מין פקק שניתן לסובב ולהוציא.

[אם אין בכלל אפשרות כזאת לפתוח את החלק התחתון (מכונת כביסה זנוסי למשל) אז ההסבר לא מיועד עבורכם, סליחה. נצרך טכנאי.]
שלב ב' - לפני פתיחת הפילטר יש להתכונן - כל המים שבמכונה עומדים להשפך על הרצפה, לכן מומלץ להכין כלי קיבול מתאימים - תבנית שטוחה וכדומה, אם יש ניקוז ברצפה - לפתוח אותו (אם המכסה מפלסטיק- לפתוח עם סכין לא חד) ולהכין מגב, בדרך כלל לא יספיקו סמרטוטים, מדובר בכמות גדולה.

בחלק מהחברות ישנו צינור דק שנועד לניקוז המים לפני שפותחים את הפילטר, והוא נמצא צמוד לפילטר, תודה רבה לחברות (LG , בוש ועוד ) שחושבות על טובת הלקוח.
יש למשוך את הצינור החוצה (הוא אמור להישלף קצת) ולפתוח את השסתום שבראשו כדי שהמים ישפכו לתוך כלי נמוך - תבנית וכדומה, אפשר גם להשתמש בשקית ללא חורים. אם הצינור הדק לא מוציא מים ננשוף לתוכו אולי הוא סתום קצת וזה אולי יעזור.

שלב ג' - פתיחת הפילטר
יש לסובב עם האצבעות נגד כיוון השעון.
יש לפתוח בנחת עד שמתחילה הנזילה ולפקח על זרימת המים, לסגור כדי להפסיק את הנזילה לצורך ריקון הכלי, כך כמה פעמים עד סיום הנזילה.
אם קשה להתחיל את הפתיחה עם האצבעות אפשר לפתוח עם פלייר, פותחים את הפלייר עד הסוף, שמים את שני הראשים במקום האצבעות ומסובבים את הפילטר (אין הכונה לסגור את הפלייר! לסובב כאשר הפלייר פתוח לגמרי ויד ימין דוחפת שמאלה ושמאל דוחפת ימינה)

אם עדיין קשה לפתוח - אין להתעקש! הפילטר עלול להשבר. כנראה ישנה חסימה מבפנים,
ממליץ לעבור לחלק 3 , הוא מיועד לאנשים שאוהבים להתעסק ולפרק.
בLG ועוד חברות מי שיתעקש יגלה שהפקק החיצוני התפרק ונשאר לו ביד... הם עשו זאת כנראה בכוונה כדי שהפילטר לא ישבר.

שלב ד' - ניקוי
לאחר שנסתיימה הנזילה של המים יש להמשיך ולסובב את הפילטר ולסיום למשוך אותו החוצה,
להכניס את האצבעות לתוך המכונה ולנקות את כל מה שיש בפנים וכן את הפילטר.
בפנים יש פרופלור קטן, יש לודא שהוא מסתובב חופשי לימין ולשמאל (אמור להסתובב במין קפיצות כאלו, מגנט עוצר אותו) אם הוא לא מסתובב כמו שאמרנו אלא נתקע ולא ניתן לסובב אותו - יש לחפש עם הידיים או פנס סיכה קטנה, ברזל, גומיה וכדומה שנתקע שם ומונע סיבוב. אולי גם תרוויחו שקל או שניים שהתגלגלו לשם...
יש לסגור את הפילטר היטב בסיום.

זהו דבר פשוט לכמה אנשים, אבל לא כולם יודעים. וחבל.

אם לא מצאתם שום דבר, אפשר שהתקלה יותר עמוקה. גרב שחוסמת את הדרך מהדוד לפילטר, למשל. זה יוזכר בעזר ה' בחלק שני.
העירני @אמרתי-אני-יודע הערה נכונה:
ישנם מכונות כביסה (דגמים של קריסטל נראה לי ואולי עוד) שבהם הצינור האפור של יציאת המים לכיוון הביוב לא יוצא מנקודה גבוהה במכונה אלא מנקודה נמוכה בגב של המכונה,ממש סמוך לרצפה, במכונות אלו ברגע שנשכיב את הצינור כולו על גבי הרצפה (עדיף לתוך בור ניקוז ברצפה...) נוכל לדעת האם ישנה סתימה במכונה, אם כל המים שבמכונה יוצאים מהצינור החוצה - מסתבר שאין סתימה אלא תקלה במשאבה או בכרטיס.
בהזדמנות זאת נמליץ : לא כדאי להעמיס בהרבה ביגוד מכונה שיש בה גרביים ופרטי לבוש קטנים. הם נדחפים בעקבות כך למקומות לא רצויים במכונה וגורמים לסתימות, ולפעמים נתקעים גם בציר עד שהמכונה מתקשה להסתובב.
בהצלחה רבה!