ברכת הטוב והמיטיב
דבר ראשון על מוצר חשמלי חדש יש לברך שהחיינו (אם רק אדם אחד נהנה מהכלי) או הטוב והמיטיב (אם יותר מאדם אחד נהנה מהכלי), ורק מי שיש בידו מסורת ברורה שלא לברך, כדאי שישאל את רבותיו אם לא לנהוג כגמרא וכשו"ע.
וכלשונו הזהב של הרמב"ם סוף הלכות ברכות
"ולעולם יזהר אדם בברכה שאינה צריכה וירבה בברכות הצריכות, וכן דוד אמר בכל יום אברכך."
בכל מקרה, תבלו ותתחדשו.

החשבונית
את החשבונית והאחריות יש לשמור, אנשים שחוששים שהיא תעלם להם - כדאי לשים אותה בניילונית ולהדביק בסלוטייפ על גבי המוצר בצידו או מאחורה, כך היא תשמר ובשעה שטכנאי יוציא את המכשיר לתקן - יראו אותה.

הגעת הטכנאי
כעת ניגע בנושא קצת רגיש - הגעת הטכנאי.
בעיקרון עלינו להמתין להגעת הטכנאי כיון שבלי הדרכתו או התקנתו לא תהיה אחריות של החברה. (עדכון: מאז הקורונה ז"ל היו שינויים בעניין זה וכדאי לברר עם המוכר)
כאשר הטכנאי מגיע אלינו להתקין את המוצר הוא מעוניין להתפרנס.
לכן הטכנאי יציע לנו לקנות כמה מוצרים, נתייחס לנפוצים שבהם:

1. עגלה לשים מתחת למכונת כביסה
לא ברור כל כך מי חשב לייצר דבר כזה ולמה. (אם זה כל כך נצרך אז אולי כדאי גם להוסיף מנוע... רק תזכרו שהרעיון היה שלי...) אין טעם לקנות את זה.
אבל אם אתם מאוד צריכים דבר כזה הוא יעלה יותר זול בחנות חלפים למוצרי חשמל.

2. מגן ברקים
הטכנאי יציע לנו לקנות מגן ברקים ואכן המוצר הזה נצרך במכונות שיש להם כרטיס.
תפקידו: כאשר החשמל בבית נפל לרגע, המכשיר מבצע השהיה של כמה דקות ורק אז יחזיר את החשמל למכשיר.
למה דבר זה נצרך? כאשר ברק לדוגמא פוגע בחוטי חשמל, החשמל נפסק לרגע ולאחר מכן החשמל חוזר לשקעים בבית בעוצמה גדולה, כתוצאה ממכת חשמל גדולה מידי הכרטיסים שבמכשירים (מזגן, מקרר, מכונת כביסה וכו') עלולים להפגע.
לכן כדאי לקנות מכשיר כזה. שיעכב את חזרת החשמל למכשירים.

אבל, ישנם שתי הסתייגויות
א. ישנם מכשירים חדשים שיש להם את ההשהיה הזו מובנה במכשיר (כרגע זכור לי - דגם מסוים של מקרר תדיראן), כדאי לברר בשעת הקנייה.
ב. בחנות המוצר הזה לא יקר - בסביבות 50 ₪ עד 80 ₪ ואצל הטכנאי - יותר יקר משמעותית.
הטכנאי יכול לומר לכם שללא המגן ברקים שלו אין אחריות, תבקשו ממנו בנעימות אם הוא יכול להראות לכם את זה כתוב בתוך תעודת האחריות, ואז תחליטו.

3. מונע אבנית
מונע אבנית הוא מתקן שמניחים על הצינור שדרכו נכנסים המים למכונת כביסה ולמדיח, מטרתו למנוע אבנית מהמים. הוא בצורת מלבן ארוך על גבי הצינור של כניסת המים, (הצינור האפור החלק).
מהו המוצר הזה? כאשר נשבור אותו (בהמשך תבינו למה אפשר לשבור אותו...) מה שנראה בפנים זה כמה מגנטים מכובדים.
אכן מחקרים מוכיחים שמגנט משפיע על המים שיהיה בהם פחות אבנית.
אבל, כך כותב ד"ר אבי גבאי באתר מכון ויצמן:
"...כבר בשנת 85 פרופ' דוד חסון מהמחלקה להנדסה כימית בטכניון בדק מה ההשפעה הריגעית של 'סנן מגנט' מסחרי על אבנית בתוך צינור מים, לאחר שימוש מדוייק על פי הוראות היצרן והתוצאה: אפס, למגנט לא הייתה שום השפעה על היווצרות האבנית בתנאים כאלו.
לסיכום הטענה ש'מגנט מונע יצירת אבנית' היא פשוט 'קישקוש' שנובע מבורות (במקרה הטוב) או נוכלות (במקרה הרע). הדבר היחיד שניתן לומר הוא שבתנאים מאוד מסויימים (כאשר המים עומדים במנוחה מספר שעות אחרי חשיפה לשדה מגנטי חזק) – ישנו שינוי קל במבנה הגבישי של האבנית, שינוי שלא בא לידי ביטוי כאשר המים סתם חולפים ריגעית ליד מגנט כמו בסננים מגנטיים..."
עד כאן הציטוט.
מי שבכל זאת מתעקש יכול לקנות מגנטים בחנות, ולהצמיד אותם עם סלוטייפ לצינור, יצא יותר זול.
מי שכבר יש לו כזה - מומלץ לשבור ולהשתמש במגנטים שבפנים לשים על המקרר וכדו', מגנטים מצוינים, חבל עליהם. (מומלץ לעטוף את המגנט באיזולירבאנד או סלוטייפ, שלא יתפורר)

4. תוספת אחריות
הטכנאי מציע תוספת אחריות של החברה, זה דבר שצריך לשקול אותו, יכול להיות שכדאי לשלם על זה.
בשביל להחליט צריך לבדוק על מה האחריות, האם רק ביקור טכנאי או רק חלפים או שניהם. אחריות שכוללת הכל במחיר סביר - מומלצת. (אם כי יש לדון מצד מידת הבטחון, ואכמ"ל)
אחריות שלא כוללת ביקור טכנאי או לא כוללת חלפים - בדרך כלל לא מומלצת, כי התשלום על ביקור טכנאי וחלפים הם בדרך כלל יקרים יותר אצל החברה מאשר בשוק הפתוח. (לדוגמא נכון לניסן תשפ"ד - למנוע של אל ג'י יש אחריות לעשר שנים, אבל האחריות היא רק על המנוע עצמו... הביקור של הטכנאי עולה 390 ש"ח למרות האחריות, ואיך נדע אם כדאי להזמין אותו? מי גילה לנו שהבעיה באמת במנוע?...)
אם ישנה השתתפות חלקית - תחליטו לבד.
גם צריך לבדוק האם המחיר של האחריות סביר ביחס למחיר המכשיר ולאורכה של האחריות. (חבר קיבל הצעה מיוחדת: על מכונת כביסה שעולה אלפיים ₪ יקבל אחריות ל5 שנים, האחריות תעלה רק 1800 ₪...)
אז בכל מקרה צריך להסתכל בתעודה ולהבין מה נכלל בה.
עד כאן למדנו ממה צריך להזהר.

אחרי כל זה - נצרכת התחשבות
אחרי כל מה שקראנו, אנחנו צריכים להתחשב בטכנאי.
באמת הטכנאים מתפרנסים מזה, מניסיון, ישנם טכנאים שמאוד קשה להם שדוחים אותם באופן מוחלט, כנראה החברות לא משלמות מספיק על עצם הביקור שלהם.
לכן הייתי ממליץ להגיב בעדינות, ולהגיד את ה'לא' בצורה נעימה ולא תקיפה מידי, ולתת בסוף טיפ כלשהוא כמו מאה שקל או לפחות חמישים, מי שמוכן לתת יותר כדאי שיקנה משהו, עדיף את המגן ברקים.
כמו כן אם אנחנו צריכים התקנה של המוצר הסבר על המוצר או מדבקה בעברית כלקמן וכדומה, כדאי לומר את ה'לא' הסופי רק אחרי שקיבלנו את מלוא השרות מהטכנאי, שלא יעזוב אותנו באמצע, יש מעט טכנאים שמתנהגים לא כראוי אחרי ששמעו "לא".

לסיכום: דורון (טיפ) תפילה (שהטכנאי לא יקח קשה) ומלחמה עדינה (לעמוד על שלנו)

הערה נוספת
במכונת הכביסה בחלק מהדגמים שבהם יש על המכונה כיתוב באנגלית , ניתן לבקש מהטכנאי מדבקה בלשון הקודש שמתאימה לפאנל של מכונת הכביסה.
מלבד זאת חלק מתפקיד הטכנאי להסביר לכם על האפשרויות של המכשיר, לפני שהוא יוצא תוודאו ששאלתם את השאלות החשובות לכם ושאתם מבינים את כל האפשרויות על הרשומות על הלחצנים במכשיר. (כדאי לרשום על דף, לא תמיד המדריך של היצרן מובן: מה זה כביסה אקולוגית? אם כי לא בטוח שהטכנאי ידע. )
מומלץ לעבור פעם אחת על חוברת ההדרכה של המכשיר, שתדעו לפחות בכלליות מה רשום שם, איזה תוכנית חוסכת בחשמל או מים במכונת כביסה, וכן קצת תקלות מוזכרות בה. ועוד.

סיפור לסיום
לא אוכל לחתום את המדריך בלי הסיפור הבא.
סיפור שקרה לי לפני זמן מה.
אברך ניגש אלי ושאל אותי, "תגיד לי למה אני צריך לשלם כל כך הרבה על המקרר? לא ידעתי את זה מראש."
שאלתי: מה קרה?
התברר שטכנאי של חברה מפורסמת הגיע אליו להתקין את המקרר, ואמר לו שחייבים לשלם כל חודש בהוראת קבע סכום מכובד על סננים "אחרת זה יפגע בכל הסרקולציה של המקרר" והוסיף אולטימטום מלחיץ "תחליט עכשיו כי ברגע שאני יצא מהבית כבר לא יהיה על זה כזה מחיר טוב".
(למי שלא יודע, ורוב האנשים לא יודעים, "סרקולציה" פירושו זרימה סיבובית של אויר או נוזל... בכל מקרה היא מילה לא מוכרת שמטרתה לגרום ללקוח להבין שמדובר באמת במשהו רציני ומסובך)
ניסיתי להבין מהאברך על איזה סננים מדובר, מה כבר יכול להיות, כשביררתי על איזה מקרר בדיוק מדובר, הוא אמר שקנה מקרר שיש בו ברז מים קרים.
אמרתי לו שמקרר לא צריך סננים וכנראה מדובר על סנן שמי שרוצה יכול להוסיף כדי שיסנן את המים.
שאלתי אותו: אתה רוצה לסנן את המים? אמר לי האברך שמבחינתו הוא לא צריך בכלל את המים.
אמרתי: אז אל תקנה את הסננים.
האברך התקשר לטכנאי בשביל לבטל, הטכנאי לא הסכים לבטל.
אמרתי: "תן לי לדבר איתו."
שאלתי את הטכנאי בטלפון על מה מדובר. הוא חזר על ההסבר "זה יפגע בכל הסרקולציה של המקרר" שאלתי באופן שהוא יבין שקשה לעבוד עלי: "במה זה יפגע? בקליקסון? בגוף חימום? בגז שבמדחס? תסביר לי."
הטכנאי כנראה לא התרשם: "זה מקרר מסוג חדש, זה עלול לפגוע במקרר"
אמרתי: "בשמחה, לא באתי להתווכח, רק תסביר לי איך זה פוגע במקרר."
אחרי שחשב קצת, הוא נכנע: "טוב בסדר, אני אבטל את העיסקה" .
העיסקה בוטלה, אבל אני התרתחתי... ביקשתי את המספר שלו והתקשרתי אליו מהפלאפון שלי: "תגיד לי, אתה לא מתבייש לעבוד על אנשים תמימים? אתה מבייש את המקצוע שלנו."
הוא אומר לי: "אתה לא תלמד אותי איך לעבוד, אני מספר אחד במכירות בירושלים!"
הרמאי עוד מתגאה שהוא מוכר הרבה עם השקרים שלו...
אחר כך הוא עוד התקשר לחבר שלי לצעוק עליו למה הוא נתן לי את המספר שלו...
עד כאן המעשה.
מאוד לא רוצה להוציא שם רע על הטכנאים הללו, אבל כן חשוב לדעת זאת כדי שנלמד מהסיפור את השיטה של הטכנאים המעטים שהם "מספר אחד במכירות"...:

1. אי אמירת אמת
2. שימוש במילים מפוצצות שהלקוח לא מבין.
3. אזהרה מנזק גדול
4. לחץ בהגבלת זמן שמונע שיקול דעת מושכל
   לכן, לפני קניה בסגנון הזה, תתקשרו לטכנאי אמין שיסביר לכם על מה מדובר.

אבקש מאוד שהמגיבים לא יוסיפו סיפורים דומים משלהם, המטרה שלי לא סתם ללכלך, אלא רק להזהיר. וברוך ה' רוב הטכנאים של החברות אנשים ישרים שבסך הכל צריכים פרנסה, נכבד אותם בכל ליבנו.

נכון לניסן פד